Кеча пойтахтимизда “Ўзбекистон темир йўллари” акциядорлик жамиятининг олти ойлик фаолияти якунларига бағишлаб бўлиб ўтган матбуот анжуманида ана шулар ҳақида атрофлича сўз юритилди.\nҚайд этилдики, маҳаллий ва хорижий инвестициялар жалб қилинган ҳолда, тизимда ишлаб чиқаришни модернизациялаш, техник ва технологик жиҳатдан янгилашга алоҳида эътибор қаратилаётгани ўз самарасини бермоқда.\nЙил бошидан буён темир йўл станцияларидан 33,3 миллион тонна юк ташилиб, 10,7 миллион йўловчи ўз манзилига етказиб қўйилгани, саноат корхоналарида 204,4 миллиард сўмлик маҳсулот ишлаб чиқарилиб, 202 та иш ўрни яратилгани бунинг яққол далолатидир.\nШу билан бирга, “Ангрен — Поп” электрлаштирилган темир йўлини қуриш, “Мароқанд — Қарши”, “Қарши — Термиз”, “Самарқанд — Бухоро” темир йўл участкаларини электрлаштириш, темир йўлларни реабилитация қилиш, юк ҳамда йўловчи вагонлар паркини янгилаш, уларнинг хизмат муддатини узайтириш, локомотивларни модернизациялаш бўйича ҳам муайян ишлар амалга оширилгани диққатга сазовор.\nМаълумки, “Ангрен — Поп” янги электрлаштирилган темир йўл линияси соҳадаги ноёб лойиҳа ҳисобланади. Унинг қурилиши учун 186,7 миллион АҚШ доллари миқдорида маблағ ўзлаштирилиб, бугунги кунда денгиз сатҳидан 2 минг 200 метр баландликда жойлашган “Қамчиқ” довонида бунёдкорлик ишлари жадал олиб борилмоқда. Гап шундаки, лойиҳага кўра, улкан қурилиш объектида жами 43 миллион куб метр тупроқ, 16,3 миллион куб метр бурғилаш-портлатиш ишлари амалга оширилиши, узунлиги 19,1 километрлик туннель, 285 та сув ўтказиш ва 6 та йўл ўтказгич иншооти, 13 та кўприк, 6 та станция ва 2 та вокзал қурилиши кўзда тутилган. Ҳозирги кунга қадар эса бу ерда 43 миллион куб метр тупроқ ҳамда 16,3 миллион куб метр бурғилаш-портлатиш ишлари бажарилиб, барча сув ўтказиш ва йўл ўтказгич иншоотлари, кўприклар, “Орзу” вокзали, “Кўл”, “Темирйўлобод” ҳамда “Қўшминор” станциялари қуриб битказилди.\n“Мароқанд — Қарши” темир йўл участкасини электрлаштириш лойиҳаси доирасида ҳам темир-бетон таянчлари ўрнатиш ишлари ниҳоясига етказилиб, 3267 та консол ўрнатилди. Ушбу лойиҳа автоматлаштирилган диспетчерлик бошқаруви ва электр энергия сарфини ҳисоблаш тизимига эга бўлиши билан алоҳида ажралиб туради.\nШу кунларда эса темир йўлчиларимиз 291 километр узунликдаги “Самарқанд — Бухоро” темир йўл участкасини электрлаштириш ишларини ҳам бошлаб юбордилар.\nТаъкидлаш керакки, бундай истиқболли лойиҳаларни рўёбга чиқаришда зарур бўладиган асосий маҳсулотлар ўзимизда тайёрланаётганлиги харажатларни камайтириш имконини бераётир. Тадбирда журналистларни қизиқтирган саволларга мутахассислар томонидан батафсил жавоб берилди.\nМазкур рукндаги бошқа мақолалар: « Натижалар таҳлил қилинди, вазифалар белгиланди\tКимё саноати: инновацион лойиҳалар ва модернизация »


Жинсий кувватни ошириш сирлар – КУН УЗ\nГлавная / Маданият / Жинсий кувватни ошириш сирлар\n22.03.2018\tМаданият Comments Off on Жинсий кувватни ошириш сирлар 28,158 Показы\nХар бир оилали эркак киши учун жинсий кувват жуда мухим масала. Оиланинг мустахкамлигида хам унинг катта урни бор, албатта. Шу нуктаи назарда хар бир эркак бунга жиддий эътибор каратиши, узига вакт ажратиб, кувватнинг доимийлигини таъминловчи жихатларни назорат килиб бориши керак. Унутмаслик жоизки, жинсий кувватни оширишда кимёвий воситлардан кура, табиий махсулотларга ургу каратиш максадга мувофик.\nЧунки бу, биринчи галда, организм учун фойдали. Хуш, жинсий кувватни оширишда кандай табиий махсулотларни истеъмол килган маъкул?\nМутахассислар куйидаги тавсияларни беришади:\nСаримсокпиёзнинг учта доначаси. Уни хар куни истеъмол килинг. Бу нафакат шамоллашга карши профилактика, балки жинсий кувватни оширишга хам ёрдам беради.\nОшковокнинг хом ёки ковурилган уруги. Уни доимий истеъмол килиш хам эркак кишининг соглигини мустахкамлаш ва жинсий кувватини ошириш учун жуда фойдали.\nАсалли аралашма. Бир неча замонлардан бери кувватни оширувчи манба сифатида асал истеъмол килинади. Масалан, асал, алоэ соки ва петрушканинг уругини аралаштириб, 20 кун сакланади ва истеъмол килинади. Ёки асал, сабзи ва занжабилли аралашма хам кувватни оширади. Шунингдек, ёнгок, асал ва алоэ аралашмаси хам кадим замонлардан бери истеъмол килинади.\nЯрим кило ёнгок магзи, 300 грамм асал ва 100 грамм алоэ аралаштирилади. Тайёр булган махсулотни таомдан аввал 300 граммдан истеъмол килиб турилади. Умуман олганда, эркаклик кувватини ошириш учун асал, ковун, петрушка, ковок, творог, саримсокпиёз, пиёз, зира каби махсулотларни доимий равишда истеъмол килиб бориш зарур. Бунда, албатта, организмнинг узига хос томонларини хисобга олиш талаб киланади.\nЁки икки ошкошикдаги киргичдан чикарилган сабзини 1 стакан кайнаган сутга солиб, 10 дакика паст оловга куйинг. Хар куни 3 махал 100 граммдан истеъмол килиб туринг.\nЖинсий кувватни оширишда кайнатилган шолгомнинг хам нафи катта. Шолгимни киргичдан утказиб, тенг микдордаги сабзи билан аралаштиринг. Хар куни уч махал асалга аралаштириб, ярим стакандан истеъмол килинг.\nМаълум микдордаги занжабил, ширинмия илдизи ва долчин аралаштирилади. Стаканга солиб, кайнаган сув куйилади ва паст оловга кайнагунча куйилади. Тайёр булгач, тиндириб олиниб, хар куни ярим стакандан истеъмол килиб борилади.\nСабзи шарбатини тенг микдорда асал билан аралаштириб ичишнинг фойдасини синаб курганингизда биласиз. Бунинг учун тайёр аралашмани хар куни 60 граммдан 3 махал ичиш талаб этилади.\nОк кузикорин нафакат барча кузикоринлар кироли, балки жинсий кувватни оширувчи махсулот сифатида кадрланади. Уни таъбингизга караб, истаган услубда истеъмол килсангиз булади.\nМазкур услублар бир неча йиллардан буён амалда кулланилиб, фойдаланиб келинмокда. Кувватнинг доимий яхши даражада булишини истасангиз, курбингиз етганича айтилган махсулотлардан истеъмол килиб туринг. Энг мухими, хаммаси табиий тоза махсулотлар.\nПред. Туркманистондаги сайловда Узбекистондан халкаро кузатувчилар иштирок этади\nСледующая Абу Бакр Мухаммад ибн Ал-Аббос ал-Хоразмий угитларидан\nЖиззахда сел корамол подасини окизиб кетди


Қатар мундиал сари олға ёхуд яна ЖЧ-2022 саралаши ҳақида ("ИнтерФутбол" блоги)\nЖЧ-2022 йўлидаги кураш бошланганига (2019 йил 6 июндан) ҳам ҳеч қанча бўлмади. Аллақачон дунё бўйлаб 11та ўйин ўйналди ва 32та гол урилди. Қитъамизда саралаш жорий йилнинг 6 июнида бошланган бўлса, у 2021 йил 12 октябрда ўз ниҳоясига етади.\nХудди ўтган сафарги саралаш циклида бўлгани каби, дастлаб Осиё қитъаси Қатар мундиалидаги курашни бошлаб берди. Анчадан буён таъкидлаб келинаётган нарса юз берди. Осиёда ҳамма мамлакатлар деярли бир пайтда саралашга киришдилар. Олдинлари 46та жамоадан 2-3таси ўйинни бошламасдан орқага тортарди. Кейин кучли 20та жамоа аниқланарди. У ёғи ғилдиракнинг ўқидек айланаверарди. Энди Осиёнинг етакчи жамоалари олдига навбатдаги вазифа қўйилмоқда: кичикларга ҳам футбол ўйнашни ўргатиш ва Осиё бўйлаб футбол тақвимини бир маромга қўйиб олиш (сўнгги 5 йилда бу вазифа анча тартибга тушиб қолганини ҳам эътироф этиш керак). Ўзбекистон терма жамоаси учун ЖЧ-2022 учун йўл тез орада (2019 йил 5 сентябрдан) бошланади. Миллий терма жамоамиз Қатарда бўлиб ўтадиган мундиал йўлида камида 18та, агарда талаб қилинса, 22та ўйин ўтказиши ҳам мумкин.\nСаралашнинг 2-раунди қуръаси\n2019 йил 17 июль куни Малайзияда Осиё қитъаси учун ЖЧ-2022 саралашига қуръа ташлаш маросими бўлиб ўтади. Мазкур тадбир Куала-Лумпур шаҳридаги ОФК штаб-квартирасида ўтказилади.\nУнда Осиё қитъасининг 40та терма жамоаси жами 8та гуруҳга ажратилади. Қуръа жараёнида жамоалар бешта саватчага ажратилади. Саватчалар июнь ойидаги ФИФА рейтингига қараб белгиланади. Ўзбекистон терма жамоаси қуръада иккинчи саватчадан жой олади.\n17 июлга қадар ичимиз қизиб тургани учун ўз тахминимизни амалга оширгимиз келди. Тўғри, бу шунчаки, тахмин, холос. Балки гуруҳдошларимизни топишга жуда яқин келармиз. Кўпчиликнинг фикрича, гуруҳимиз анча кучсиздек туюлар. Лекин олдимиздаги вазифа гуруҳда 1-ўринни олиш бўлганидан рақиблар осонлашиб қолмайди.\nҚуйида гуруҳлар таркиблари ва уларга тегишли айрим фактлар, кейинги босқичга қайси жамоалар чиқиши мумкинлигига оид мулоҳазалар билан ҳам ўртоқлашамиз.\n«A» гуруҳи: Саудия Арабистони, Қирғизистон, Баҳрайн, Мальдив ороллари, Индонезия.\nУшбу гуруҳда ҳаммаси равшан. Саудия ҳозирги кучи бўйича 1-ўринни бериб қўймаса керак. Саудиянинг бош мураббий билан боғлиқ муаммолари бор. Иккинчи ўрин учун эса яхшигина кураш кечади Ён қўшнимиз Қирғизистон айни ўсиш даражасини Баҳрайн ва Индонезияга қарши сафар ўйинларида кўрсатиши керак. Индонезия ва Мальдив терма жамоаларининг ҳақиқий кучига баҳо беришга ҳозир унча-мунча футбол мутахассислари ҳам қийналади. Бир қарасанг, турли хил халқаро тижорат турнирларида ғолиб чиқишган, бир қарасанг, дунёнинг гранд жаомаларидан йирик ҳисобда енгилишган. Индонезияда тижорий чемпионат очилган. Худди шундай турнир энди Ҳиндистонда ҳам пайдо бўлди. АСЕАН минтақаси вакили Баҳрайнга қарши ўйинларда бор кучини ишга солмаса, ижобий натижадан умид қилмасин.\nТахмин. Гуруҳдан чиқади: Саудия Арабистони. 2-ўрин соҳиби: Баҳрайн.\n«B» гуруҳи: Эрон, Ливан, Филиппин, Гонконг, Сингапур.\nЭрон терма жамоасининг қудрати пасайиб қолмаган. Карлуш Кейруш кетиб, унинг ўрнига бельгиялик Марк Вильмотс келган бўлса ҳам, жамоа ФИФА рейтингида кучли йигирматаликдан жой олган. Сардор Азмун, Карим Ансорифард ва Меҳди Тареми ҳужум триоси майдонга бир вақтнинг ўзида тушадиган бўлса, «Персеполис» посбони Алиризо Бейранвандга иш ҳам қолмаса керак. 3 июнь санасида Ливан бош мураббийи этиб тайинланган руминиялик мутахассис Ливиу Чиботариуда терма жамоалар билан ишлаш тажрибаси йўқ. Гонконг 2-ўрин учун уриниб кўриши ҳам мумкин.\nТахмин. Гуруҳдан чиқади: Эрон. 2-ўрин соҳиби: Ливан.\n«C» гуруҳи: Япония, Уммон, Таиланд, Туркманистон, Мўғулистон.\nУммон - Таиланд қарама-қаршилиги ушбу гуруҳ ўйинларининг энг эътиборли мезони бўлиши мумкин. Осиё кубогида Уммон анча яхши таассурот қолдирди. Очиғи, Туркманистон футболидан анча пайтгача бехабар қолдик, олдинлари ўртоқлик ёки саралаш ўйинларида кўришиб турардик. Бугунги туркман футболи Таиланд футболидан устунми? Бунга фақат туркман футболчиларининг ўзлари жавоб бера олишса керак. Мўғулистон сўнгги бир йил ичида 4та ўйинни ютди, лекин КХДР ва Гонконг каби ўртамиёналарга йирик ҳисобда ютқазди.\nТахмин. Гуруҳдан чиқади: Япония. 2-ўрин соҳиби: Уммон.\n«D» гуруҳи: Жанубий Корея, Иордания, Тожикистон, Мьянма, Шри-Ланка.\nБизнингча, энг тушунарли гуруҳ. Шри-Ланка масаласи спорт принципларидан ташқарига чиқиб, сиёсий қарорлар объектига айланди. Яқинда мамлакатда бўлиб ўтган портлашлар оқибатида у ерда халқаро ўйинлар ўтказиш сўроқ остида қолмоқда. ФИФА бу ҳолатда ўйинларни нейтрал майдонга кўчириш борасида қарор қабул қилса, мақсадга мувофиқ бўларди.\nТахмин. Гуруҳдан чиқади: Жанубий Корея. 2-ўрин соҳиби: Иордания.\n«E» гуруҳи: Қатар, Вьетнам, Фаластин, Қувайт, Непал.\nВьетнам Осиёда футболи шиддат билан ривожланаётган давлатлардан бири. 2018 йил январида 23 ёшлилар ўртасидаги Осиё чемпионати финалида айнан улар билан тўқнаш келганмиз. Бир сўз билан айтганда, рақобатбардош жамоа. Қувайт эса, мана 10-15 йилдирки, авлодлар алмашинувини ўта оғриқли тарзда ўтказмоқда. Жамоада ғолиблик руҳи етишмайди, яққол етакчи йўқ, чемпионат бир жойда турибди.\nТахмин. Гуруҳдан чиқади: Қатар. 2-ўрин соҳиби: Вьетнам.\n«F» гуруҳи: БАА, Ўзбекистон, Хитой Тайпейи, Яман, Бангладеш.\nОчиғи, кучсиз, бир пайтнинг ўзида тенг кучли 3 жамоадан иборат гуруҳ. Чунки БАА ва Ўзбекистон учун бу гуруҳда рақобат йўқ. Хитой Тайпейи бемалол учинчи ўрин учун уриниб кўрса бўлади. Ўзбекистон 8 ўйиннинг 7тасини бемалол йирик ҳисобда якунлаши мумкин. Берт ван Марвийк бошчилигидаги БАА эса гуруҳ ғолиблиги учун уриниши аниқ. Абдулраҳмон фамилияли деярли барча футболчилар терма жамоадан ўрин олган ҳолда асосий хавфни «Ал-Жазира»нинг 24 ёшли ҳужумчиси Ҳалфан Муборакдан кутиш керак, назаримизда. Дарвозабон Холид Эйса ҳам назардан четда қолмаслиги лозим.\nТахмин. Гуруҳдан чиқади: Ўзбекистон. 2-ўрин соҳиби: БАА.\n«G» гуруҳи: Хитой, Ироқ, КХДР, Афғонистон, Гуам.\nАфғон футболини бир кўриш ниятимиз бор. Ҳеч бўлмаса, уларни ўртоқлик ўйинига таклиф қилиш керак. Қандай қилиб 5-6 йил ичида мамлакатда футбол тизимини барпо қилиш мумкин? Афғонлар буни бутун Осиёга намойиш эта олишди. Сизга лоф, бизга чин, мамлакатдаги телеканаллардан бири жаҳон чемпионати трансляциясини сотиб олиб, ўз минтақасида тарқатиш ҳуқуқига эга бўлди, ҳатто бу ҳуқуқни бошқаларга ижарага берди. 2013 йилда ФИФАнинг «Ҳалол ўйин» соврини қўлга киритилди, 2014 йилги Осиё Чақирув кубогида ушбу юрт вакиллари ярим финалгача етиб боришди. Австралиядан кейин Океания минтақасидан Осиёга ўтиб олган Гуамга нима бор экан? Фақат рақибларини харажатга туширади. Кимда-ким Гуамга бориб келгандан сўнг 4-5 кун ичида яна ўйинга тушса, унга ҳавас қилиб бўлмайди. Ўйинчилар жисмоний жиҳатдан кейинги ўйинга тайёр бўлишмайди. Шунинг учун Хитой ва Ироқ каби жамоалар у ерга иккинчи эмас, учинчи таркибини юбориши лозим.\nТахмин. Гуруҳдан чиқади: Ироқ. 2-ўрин соҳиби: Хитой.


БОЛАЛАРДА РОТОВИРУСЛИ ИНФЕКЦИЯ\nГлавная \_ ПЕДИАТРИЯ \_ БОЛАЛАРДА РОТОВИРУСЛИ ИНФЕКЦИЯ\nВирусли гастроэнтерит,ошкозон гриппи,ичаклар гриппи деб хам айтилади.\nРотовирус касаллиги билан хамма ёшдаги инсонлар касал бўлиши мумкин.\nКатталарда касаллик енгил қорин оғриғи, кунгил айниши, дармонсизлик билан ўтиб кетиши ёки вирус тарқатувчи бўлиб қолиши мумкин.\nБолаларда катталарга нисбатан бу касалликка сезувчанлик юқори булади.Вирус ошкозон – ичак тизими хужайраларида жойлашиб кўпаяди ва ахлат орқали ажралиб чиқади.\nКасалликни кечиши : Ротовирус инфекциясини яширин даври 1-5 кунгача бўлиб тусатдан бошланади .\nРотовирус инфекцияси ошқозон – ичак шиллик қаватини ялиғланишига олиб келиб, клиник симптомлари хам шунга хос булади.\nГрипп, аденовирусли инфекциялар юқори нафас йулларини яллиғлантириб, йутал, бурун оқиши, иситмани кутарилиши билан намоён бўлса,\nРотовирус инфекциясида куйидаги симптомлар кузатилади :\nқорин соҳасидаги огриқ,\nкунгил айниши, , қусиш ( сувни хам қусиши мумкин)\nсимптомлари билан кечиб организмни оғир сувсизланишига олиб келади, бу эса организмда сув- туз балансини патологик ўзгаришларига олиб келади. Асоратлар:\nюрак- кон томирлар етишмовчилигига,\nмия фаолиятини бузилиши натижасида талвасага олиб келиши мумкин.\nДАВО: Симптоматик бўлиб, биринчи ўринда сувсизланишини олдини олиш, оддий қайнатилган иллик сув бериб туриш керак, сувни бирдан кўп эмас оз- оздан 30-50 мл.дан ичириб туриш керак. Кўп бериб кўйса бола қусиб юбориши мумкин.\nИситма 38 даражадан юқори бўлган тақдирда хона температурасида хўлланган дока билан баданларини артиш, иситма тушурувчи шамчалар қуйиш ва болага пахтадан қилинган матоли кўйлакчалар кийдириш максадга мувофиқдир.\nКасал болада юкори температурада талваса бўлишига мойиллик булмаса, 38 даражагача бўлган иситмани тушириш шарт эмас, чунки ротовирусни ўзига хос хусисияти булиб, ошқозон – ичак хужайраларида жойлашган вирус юқори температура таъсирида халокатга учрайди.\nОшқозон оғриғини қолдириш учун смазмолитик таблеткалариберилади.Ошқозон ичак микрофлорасини тиклаш мақсадида биопрепаратлар ва овкат-хазм килувчи ферментлар- бериш мақсадга мувофиқдир.\nЮқорида айтиб ўтилган даволарни врач маслахатисиз бажариш мумкин эмас, чунки худди шу айтиб ўтилган симптомлар ўткир жаррохлик касалликларида,ўта хавфли касалликларида хам кузатилиши мумкин.\nПрофилактика: Вирус ошқозон – ичак тизими хужайраларида жойлашиб кўпаяди ва ахлат орқали ажралиб чиқиши сабабли шахсий гигиена қоидаларига риоя қилмаган тақдирда бемордан соғлом болага юқади.\nБунинг учун касал болани алоҳида хонага жойлаштириш, шахсий гигиена қоидаларига риоя қилиш қулларини тез- тез совунлаб ювиб туриш зарурдир.


Ўзбекистонда коронавирус билан касалланганлар 66 мингдан ошди - 28.10.2020, Sputnik Ўзбекистон\nЎзбекистонда коронавирус билан касалланганлар 66 мингдан ошди\nТун давомида 93 кишида вирус аниқланиб, бир киши вафот этди. Энг кўп Тошкент шаҳри ва Сирдарё вилоятида аниқлаган. 28.10.2020, Sputnik Ўзбекистон\nТун давомида 93 кишида вирус аниқланиб, бир киши вафот этди. Энг кўп Тошкент шаҳри ва Сирдарё вилоятида аниқлаган.\nТОШКЕНТ, 28 окт — Sputnik. Ўтган тун давомида Ўзбекистонда яна 93 кишида коронавирус аниқланди. Жами беморлар сони 66 037 нафарга етди. Бу ҳақда Соғлиқни сақлаш вазирлиги матбуот хизмати хабар қилмоқда.\nЯнги касалланганларнинг 6 нафари Қорақалпоғистон Республикасида, 8 нафари Андижон вилоятида, 8 нафари Қашқадарё вилоятида, 6 нафари Самарқанд вилоятида, 14 нафари Сирдарё вилоятида, 12 нафари Сурхондарё вилоятида, 5 нафари Фарғона вилоятида, 34 нафари Тошкент шаҳрида коронавирус билан касалланган беморлар билан мулоқотда бўлганлиги учун намуна олинган фуқаролар орасида аниқланган.\nШу билан бирга, 1 нафар коронавирусга чалинган бемор вафот этди. Жами қурбонлар сони 557 кишини ташкил этмоқда.\nШу пайтга қадар 63 165 нафар коронавирус инфекциясига чалинган фуқаролар соғайган. Ҳозирда мамлакатда 2 315 нафар бемор даволанмоқда.


Навбатдаги савол ва раиснинг “артист”лиги « Ўзбекистон Халқ Ҳаракати\nНавбатдаги савол ва раиснинг “артист”лиги\n26 February 2017 - 9:00\n(йигирма бешинчи мақола)\nУшбу савол билан мурожаат қиларканман, ЎзМТРК раиси негадир жойида ўтиролмай ғимиллаб қолди. Демак, биринчи йўналтирилган савол уни шундай ликиллаб қолишига сабабчи бўлганлиги сир бўлмай қолди. Чунки, унинг кимсан, режим ва хавфсизлик бўйича ўринбосари бўлган Баҳром Ўтановнинг бу каби қилмишларидан хабардор бўлмаслиги мумкин эмасди. Сабаб Ўтанов деганлари фақат ўз раҳбарининггина топшириғини бажариши шубҳасиздир. Яъни унинг типирчилаб қолишига қараганда ҳамда ана шундай питтиллаб қолиш бу каби қабиҳликларнинг бошида шахсан раиснинг ўзи турганлигига жиддий ишора эканлигини мажлис қатнашчиларининг кўпчилик сезганнамо бўлиб қолди. Яна қизиғи шундаки, айнан шу муовининг ўзи негадир мажлисда иштирок этмаётганди. Навбатдаги савол шундай бўлди.\n“Кейинги пайтларда телерадиокомпанияда шундай бир ажабтовур хислатлар-у, фазилатлар эгаси бўлмиш бир хоним пайдо бўлган. У “Ўзбекистон” телерадиоканалининг радиодаги мухбирлар тармоғи ходими, Ўзбекистон ёзувчилар уюшмаси ва журналистлар уюшмасининг аъзоси, дуч келган одамнинг овозини диктафонга ёзиб оладиган ва овозини ёзиб олган кишисига “нима деб қўйганлигингни биласанми?” дея шантаж қилишнинг учига чиққан устаси Бўлдиева Собирани танийсизми? Ёши элликдан ошиб олтмишга қараб кетаётган бу аёл томонидан ўз ўғли тенги бўлган йигитга, яъни ўзининг бевосита раҳбари-бош муҳарририга нисбатан қанақанги туҳматлар уюштириб шантажлар уюштирилаётганлигидан ва бу масала мелисалашиш даражасигача етиб бораётганлигидан хабарингиз борми? Ажабланарлиси, бу ходима ишга бир неча кунлаб, ҳафталаб сабабсиз келмаётганлиги хусусида унинг бош муҳаррири раҳбариятга 5-6 талаб ёзилган рапорт-билдиргилари на “Ўзбекистон” телерадиоканали директори ва унинг ўринбосари, ҳаттоки, сизнинг хавфсизлик бўйича муовинингиз томонидан ҳам бутунлай эътиборсиз қолдирилаётганлигидан-чи? Бундан ташқари, у биргина ўз бош муҳарриригагина эмас, менга нисбатан ҳам бошланган туҳмат компаниясининг ижрочиларидан бирига айланганлигидан-чи? Ҳали ҳе йўқ бе йўқ нега бу аёл-ходима менга “нима учун мен билан Мирзо Улуғбек туман ички ишлар бўлимига бормадингиз? Нега менинг айтганимни қилмас экансиз, энди мен сизни ҳозир телерадиокомпаниянинг режим ва хавфсизлик бўйича бўлими бошлиғи Фазлиддин Худойқуловнинг ва шу хизмат ходими Хуршид Расуловнинг олдига судраб бўлсада олиб бораман” деган иддаолар билан чанг солишгача бориб етаётганлигидан-чи? Бу С.Бўлдиева дегани ўзи радиода ишлайдими ёки ички ишларда? Ёхуд телерадиокомпаниянинг режим ва хавфсизлик хизматида ишлайдими? Унинг асл иш жойи қаерда ўзи? Ё унга керакли ва тегишли жойлардан шу даражадаги чексиз ҳуқуқ, ваколатлар бериб қўйилганми? Нега ярим ёки бир соат кечикиб келган бошқа бир ходимлар бирданига назоратчилар нигоҳига илиниб дарҳол қаттиқ ҳайфсанлар олишгача бориб етади-ю, бу ходима бир неча кунлаб, ҳафталаб ишга келмаса ва раҳбари томонидан бу ҳолатни тасдиқловчи 5-6 талаб билдирги раҳабариятга берилсада, лекин ушбу билдиргилар айнан сиз бошлиқ раҳбарият тарафидан эътиборсиз қолдирилаверади? Нима унга шунчалик хоҳлаган кишисига хоҳлаганчалик турли шантажларни уюштириб юравериш ваколати берилганми? Бу қанақанги ўйин? Бу қанақанги найранг? Бугунги кунда ҳеч кимнинг ақли етмаётган ва ажабтовур туюлаётган ушбу тушунмовчиликларга бирор бир аниқлик киритиш мумкинми?\nШу ерда савол тугади. Раис ўзига келиб ҳали оғзини жуфтлашига ҳам улгурмасдан олдқаторда ўтирган режим ходими Фазлиддин Худойқулов ўрнидан ирғиб тураркан, менга юзланиб “у ходимага ҳайфсан эълон қилиб қўйганмиз” деса бўладими. Ваҳоланки, бундан ҳеч кимнинг хабари йўқ. Ҳар ҳолда шу ҳақда гап-сўз бўладиган бўлса, бу борадаги саволга шундай деб жавоб бериб қўйиш режалаштирган кўринади. Лекин режим хизмати ходимининг бу гапидан йиғилишда ўтирганларнинг кўпчилиги ҳангу-манг бўлиб қолишди. Чунки, унга ҳайфсан эълон қилинганлиги ҳақидаги буйруқ ҳеч қаерда эълон қилингган эмас. У ёқ бу ёққа аланглаб турган Ходжаев саволга нима деб жавоб беришини билмади, шекилли, бирданига “Ўзбекистон” телерадиоканалининг радио бўйича ўринбосари Султонпошша Ёқубовага қараб ташланиб қолди ва ўзининг “артистлик” ларини ишга сола бошлади. Ўринбосар сапчиб ўрнидан турди. Шунда раис “Бу нима дегани, нималар бўлаяпти? Сиз қаёққа қараяпсиз? Қанақаси бўлди, бу? С.Бўлдиева деганлари ким бўлди?” дея каловлана бошлади. У шу даражада каловландики, унинг бу каби ҳатти-ҳаракатида очиқдан-очиқ сунъийлик бор эканлиги рўй-рост фош бўлиб турарди. Ўзида рўй бераётга бу ҳолатни қанчалик сездирмасликка ҳаракат қилмасин, қанчалик чиранмасин барибир унинг гаплари сохта эканлиги атрофдагиларга кундай равшан бўлиб турганди. Сабаби бу раис-артистликда жуда катта тажриба орттирган. У шу пайтгача бу каби усулу-услубларини ходимларга қўллайвериб компанияда ҳам, қолаверса, республикага ҳам донғи кетиб отнинг қашқасидай таниқли бўлиб қолганди. Бунга биргина ёрқин мисол келтиришим мумкин. Нажот истаб менинг ёнимга келган журналист аёлни у уйига қайтиб кетаётганида йўлда уни икки-уч нафар эркакка чунонам калтаклатиб, у беҳуш бўлиб йиқилганидан сўнг уни республика кардиология марказига жўнатган ҳам худди шу Ходжаев бошлиқ гуруҳ амалга оширганлигига шубҳа йўқ. У ҳам телевидениеда ишлаган. Кишини ҳайратга соладиган жиҳати ва унинг уюштирилганлигини далилловчи ҳолат мавжуд. Ўша журналист аёлнинг уч кунлаб тилсиз-забонсиз бўлиб кардиология марказида ётганлигига қарамай унинг шу шифохонада регистрация, яъни рўйхатга олинмаганлигида ҳам қандайдир ўта жиддий сир борлигидан далолатдир. Ҳаттоки, чақирилган тез тиббий ёрдам машинаси чақирилган идорасида ҳам унинг исми-шарифи, ўша куни унинг беҳуш олиб келиб кетилганлиги ҳақидаги маълумот ҳам, соати ҳам қайд этилмаган. Бундан ташқари, бу аёлга телерадиокомпаниянинг режим ва хавфсизлик ходимлари очиқдан-очиқ “Агар сен Би-Би-Си ёки бошқа бир хориж радиосига интервью берадиган бўлсанг, сени нариги дунёга равона қиламиз” деб қўрқитишган. Бу ҳақдаги батафсилроқ маълумотларни ўзида жамлаган материаллар меъёрига етиб қолди. Яқин кунларда бу борадаги янада тўлиқроқ тафсилотлар билан тўлдирилган мақолани ўқиб қоласиз.\nМенинг саволимга аниқ жавоб беришнинг ҳеч иложи бўлмаётганлигидан Ходжаев яна қайтиб С.Ёқубовага қараб ёпишиб кетар ва қўлида илашиб турган қоғозларни гоҳ у томон гоҳ бу томон силкилаб титкилагандай бўларди. Қўллари қалтираб, асаби қақшарди. Лекин минг уринмасин конкрет жавобнинг ўзи йўқ эди. Бир пайт директор ўринбосари ўтириб олганлигини кўриб раиснинг фиғони фалакка чиқиб яна ўша артистлик қилиқларини қўллай бошлади. “Нима мен сизга ўтириб олинг дедимми? Бу радиода тартиб бўладими-йўқми? Нимага масалага бунчалик эътиборсизлик билан муносабатда бўлинаяпти? Бу ҳолат қачонгача давом этади? Шунча саволлар берилишига қарамай, бу хоним ҳам ҳа энди қовун-қовундан ранг олади-да дегандек, ундаги масхарабозликка мос равишда қўлини кўксига қўйиб ўзига хос тавозе билан жимгина-шумгина қилғилигини кўрсатиб, алланималар деб пичирлагандай бўлади, гўё. Яна ўша савол очиқлигича қолганидан қолаверди. Ходжаев ўзини ўтга-сувга ургани билан ушбу саволларга жўяли жавоб қилиши амримаҳол эди. Сабаби бу ишнинг бошида унинг ўзи турганлигини бири боғдан бири тоғдан келаётган пойинтар-сойинтар гаплари билан деярли барчага сездириб қўйганлиги боис бироз гарангсиб ҳам қолди. Шунинг учун бўлса керакки, у дарҳол гапни бошқа ёққа буришга ҳаракат қилишга уринди. Лекин мен конкретроқ жавобни талаб қилганимдан сўнг у “мен бундан кейин ҳар ойнинг иккинчи ва тўртинчи ҳафтасидаги чоршанба куни ходимларни қабул қиламан ва бу борада алоҳида график бўлади” деб қолди. Унинг бундай дейишидан шундай қабулларнинг бирида сиз билан учрашиб бу масалага янада ойдинлик киритиб оламиз деган ишора бордай эди. Буни ўзи очиқ менга қараб айтди ҳам. Ҳақиқатдан ҳам раис жанобларининг ходимларини қабул қилиши мумкинлиги борасидаги қарори барчага муҳим воқеликдай туюлди. Чунки саккиз йилдан ортиқ давр мобайнидаги раҳбарлиги давомида бирон марта бирор бир ходимини қабул қилиш у ёқда турсин “сен кимсан” деб сўрмаган-ку, бу раҳбар. Бу жуда ҳам оламшумул янгилик-ку, дегандай баъзи бировлар бир-бирига ҳайрат билан боқарди. Шундай бўлсада, мен барибир МТРК раҳбарининг бундайин хитобига ўта шубҳа билан қарадим. Нега деганда бу сўзлар унчалик ҳам ишончли янграмади. Сабаби у шу ва шунга ўхшаш бўлган бошқа ҳолатларда ҳам ваъда бериб ҳеч қачон бажармаган. Аксинча, журналистларнинг, айнан телерадиокомпания ходимларининг устидан кулгандай, масхара қилгандай шу берган ваъдасига бутунлай тескари иш юритган. Шунинг учун унинг бу каби оламшумулдай тушунилган ваъдалари чўпчакдан, аниқроғи ёлғондан бошқа нарса эмас эди. Чунки, унинг МТРК раҳбарлигини энди бошлаган онида: “Мен сизларнинг холодильник-музлатгичларингизни тўлдиргани келганман” деб айтган тантавор гапи фақат ва фақат ўзи учун айтилганлигини унинг ўтган йиллар давомида амалга оширган олғирликлари билан боғлиқ кенг кўламли саъй-ҳаракатларида яққол намоён бўлди, дейиш мумкин.\nБевосита мулоқот деб номланган ушбу мажлисда берилган яна битта-иккита олдиндан пухта тайёрланган буюртмасимон саволларни ҳисобга олмаса, бу йиғилиш шунчаки хўжакўрсинга, яъни А.Ходжаевнинг фақат қуруқ ҳисоботни ўз ичига қамраб олган маърузаси билан ўтди. Энди бу мажлиснинг ўтказилишига туртки бўлган асосий омиллардан бирига кейинроқ батафсил тўхталамиз. Ёки унга замин бўлиб хизмат қилган жиҳатларни ўзида жамулжам қилган муҳим ҳужжатни ҳам яқин кунлар ичида эълон қиламиз.


Тошкентда Марказий Осиё ва Европа Иттифоқи давлатлари делегациялари (...)\nТошкентда Марказий Осиё ва Европа Иттифоқи давлатлари делегациялари сиёсат ва хавфсизлик соҳаларидаги ҳамкорлик масалаларини муҳокама қилди\nБугун Тошкент шаҳрида сиёсат ва хавфсизлик масалалари бўйича “Европа Иттифоқи – Марказий Осиё” юқори даражали мулоқотининг ташқи ишлар вазирлари ўринбосарлари даражасидаги навбатдаги учрашуви бўлиб ўтди, деб хабар қилмоқда “Дунё” АА мухбири.\nТИВ маълумотига кўра, Европа делегациясига Европа ташқи фаолият хизмати бош котиби ўринбосари Энрике Мора бошчилик қилди. Учрашувда айни даражада Афғонистон делегацияси ҳам иштирок этди.\nЙиғилиш чоғида минтақалараро ҳамкорлик доирасида аввал эришилган келишувларни амалга ошириш якунлари ҳамда “Европа Иттифоқи – Марказий Осиё” шаклида турли даражада ўтказиладиган тадбирларнинг жадвали ва кун тартиби муҳокама қилинди.\nЧегараларни бошқариш, гиёҳванд моддаларнинг ноқонуний айланиши ва уюшган жиноятчиликка қарши кураш соҳаларидаги ҳамкорлик масалалари ҳамда минтақавий экологик муаммолар кўриб чиқилди.\nБундан ташқари, учрашув иштирокчилари коронавирус пандемияси шароитида ташқи сиёсат ва хавфсизлик соҳаларида ҳамкорлик қилиш масалалари бўйича ҳам фикр алмашди.\nЕвропа Иттифоқи ва Марказий Осиё давлатлари ўртасидаги юқори даражали мулоқотнинг йиллик учрашувлари 2013 йилдан буён ўтказиб келинмоқда.


Ўзбекистонда тез ёрдам кечикиб келиши бўйича 50 мингдан ортиқ шикоят келиб тушган\n11:52 / 18.03.2022\nТез тиббий ёрдам сифатини яхшилаш, уларни аҳолига янада яқинлаштириш учун алоҳида дастур қабул қилинади. Бу ҳақда Шавкат Мирзиёев маълум қилди.\n“Инсон ҳаётини сақлаб қолишда тезкор, аниқ ва ўта малакали ҳаракатлар талаб қилинадиган соҳа, бу – албатта тез тиббий ёрдам тизимидир. Мисол учун, ўткир юрак инфаркти ёки инсультда дастлабки 1 соатда кўрсатилган малакали тиббий ёрдам ҳам инсон ҳаётини сақлаб қолишга, ҳам келгусидаги оғир асоратларни камайтиришга хизмат қилади.\nЛекин, бу соҳада ҳам кўплаб муаммолар борлигини мингдан зиёд мурожаатлар кўрсатмоқда. Биргина мисол. Касби “Тез ёрдам” бўлими ҳайдовчиси Юсупов, Ғозғон бўлими фельдшери Набиев тез тиббий ёрдам машиналари эскириб, хизмат сифатига салбий таъсир қилаётганини, жойларда реанимация машиналари етишмаслигини билдирган.\nУмуман, 200 дан ортиқ тез тиббий ёрдам станцияларидаги 3 мингга яқин машиналарнинг 75 фоизи “Дамас” автомобиллари бўлиб, уларнинг 670 таси эскирган ёки таъмирталаб аҳволда. Ёки, бугунги кунда бир туман ёки вилоятдаги тез тиббий ёрдам хизмати, масофаси яқин бўлса ҳам, бошқа ҳудуд аҳолисига хизмат кўрсатиши мумкин эмас.\nМисол учун, Бухоро тумани Соҳибкор маҳалласига хизмат кўрсатувчи тез ёрдам пункти 19 километр узоқликда жойлашган ва етиб бориш вақти камида 25 дақиқани ташкил этади. Ваҳоланки, 8 километрда жойлашган Вобкент тумани тез ёрдам пунктидан ушбу маҳаллага 10 дақиқада етиб борса бўлади.\nШунингдек, ҳудудларда тез ёрдам чақирувларини қабул қилиш ва тақсимлаш ҳалигача телефон орқали амалга оширилмоқда. Оқибатда, тез тиббий ёрдам бригадаси кечикиб келиши бўйича халқ қабулхоналарига 2021 йилнинг ўзида 50 мингдан зиёд шикоят келиб тушган.\nШу боис, тез тиббий ёрдам сифатини яхшилаш, уларни аҳолига янада яқинлаштириш учун алоҳида дастур қабул қилинади”, деди давлат раҳбари.


Видео: Аэропортда Президент билан видолашув – Ўзбекистон\nГлавная / Медиа / Видео: Аэропортда Президент билан видолашув\nРекламный код можно тут разместить. Видео: Аэропортда Президент билан видолашув\n41 Показы Тошкент аэропортида Ўзбекистон Республикасининг Биринчи Президенти Ислом Каримов билан видолашиш маросими бўлиб ўтди. Мотам маросимининг қолган қисми шанба куни Ислом Каримовнинг туғилиб ўсган шаҳри Самарқандда бўлади. UzReport TV телеканали маросим видеоёзувини намойиш этди. Мотам кортежи Аэропортдаги кузатув 2016-10-25\nҲаққимизда Пред. Бекхэм «Реал» элчиси бўлади\nСледующая Фото: Москвадан Хитойга Ипак йўли ралли-марафони


Украинада ҳибсга олинган ўзбек қочқинлари сони биттага кўпайди\nУкраина ҳибсхонасида қолаëтган ўзбекистонлик қочқинларнинг учтага етгани айтилмоқда.\nҚочқинлар иши бўйича Украина кенгаши ҳамда Xалқаро Амнистия ташкилоти Украинада сўнгги кунларда ўзбекистонлик қочқинларни ҳибсга олиш ҳолларининг кўпайгани муносабати билан хавотир изҳор қилди.\nАйни пайтда Украина ҳибсхоналарига ташланган ўзбекистонлик қочқинлар сони уч нафарга етди. Диний эътиқоди учун таъқибга учраб¸ Украинада учинчи давлатдан сиëсий қочқинлик мақоми олишни кутиб яшаган бу фуқароларнинг Ўзбекистонга экстрадиция қилиниш хавфи бор, дейишмоқда ҳуқуқ фаоллари.\nУкраиналик ҳуқуқ фаоллари қисқа муддат ичида Ўзбекистонлик қочқинлардан уч нафарининг қўлга олинганидан хавотирга тушмоқда.\nҚочқинлар иши бўйича Украина кенгаши координатори Евгения Мелеш Озодлик билан суҳбатда ўз ташкилоти хавотирини баён этади:\n- Шунча қисқа муддатда “Ўзбекистон хукумати томонидан қидирувда” деган асосда ҳибсга олинганлар сонининг ошаëтгани Қочқинлар иши бўйича Украина кенгашида қўрқув пайдо этмоқда. Чунки қолган қочқинлар ҳам айни асосда исталган пайтда қўлга олиниши мумкин¸ деди украиналик ҳуқуқ фаоли Евгения Мелеш.\nУкраинадаги “Ижтимоий ҳаракат” марказининг “Чегарасиз” лойиҳаси раҳбари Максим Буткевич ҳибсга олинган ўзбекистонликларга оид тафсилотларни тилга олади:\n- Қосим Дадахонов ҳибсга олинганидан сўнг, яна бир неча воқеалар бўлдики, улар бизнинг хавотиримизни тасдиқлади. 1 июл куни Ўзбекистондан келиб, бу ерда қочқинлик мақомига топширган Алишер Хидиров ҳуқуқ-тартибот органлари томонидан қидирилган. Уни уйидан топиша олмай, оила-аъзоларини ҳақорат қилиб, барибир уни топишларини айтишган. Ундан ташқари, 2 июл куни Киевда яна бир ўзбекистонлик Шодилбек Соибжоновни ҳибсга олишган. Сўнг шаҳар Ички ишлар бўлимига келиши ҳақида повестка бериб, қўйиб юборишган. Бироқ 6 июл куни Соибжоновни яна ҳибсга олишган. Айни пайтда у ҳибсда сақланаётган учинчи ўзбекистонлик қочқиндир, дейди “Чегарасиз” лойиҳаси раҳбари ҳуқуқ фаоли, журналист Максим Буткевич.\nҲуқуқ фаолининг билдиришича¸ Ўзбекистон прокуратураси учала қочқинни Ўзбекистон Жиноий кодексининг 244-моддасининг 1 ва 2-бандлари бўйича¸ яъни диний-экстремистик гуруҳлар тузиш ëки уларга аъзолик¸ шунингдек 159-модда¸ яъни Ўзбекистон конституциявий тузумига тажовуз қилганликда айбламоқда. Ҳуқуқ фаоллари эса¸ уларнинг Тошкент ҳукуматига маъқул келмаган диний ва сиëсий қарашлари учун таъқибга учраган фуқаролар эканини айтмоқда.\nУкраина Бош прокуратураси матбуот котиби Юрий Бойченко Озодлик билан суҳбатда бу ҳолат бўйича айни пайтда аниқ маълумот бера олмаслигини айтиб, қочқинлик мақоми олишга мурожаат қилган хориж фуқаросини экстрадиция қилиш узоқ вақт олишини таъкидлаб ўтди.\n- Ўзбекистон ҳуқуқ-тартибот идоралари бу фуқароларга нисбатан ҳақиқатан жиноий иш қўзғатилганлигини исботловчи ҳужжатларни тақдим этишлари лозим. Ундан ташқари, Интерпол томонидан бу фуқаролар қидирувда бўлиши лозим. Шунда ҳам экстрадиция қилиш масаласи бир неча йилга чўзилиши мумкин. Чунки иккала томон - ҳам ҳибсдаги фуқаро¸ ҳам Ўзбекистон томони ўзининг ҳақлигини исботлаши лозим. Унга қадар бу фуқаролар ҳеч қаерга экстрадиция қилиниши мумкин эмас, деди Украина Бош прокуратураси матбуот котиби Юрий Бойченко.\nУкраина 2006 йили Қримдан бошпана сўраб мурожаат қилган 10 нафар Ўзбекистон фуқаросини Ўзбекистонга депортация қилган эди. Бу депортация ҳалқаро инсон ҳуқуқлари ташкилотларининг жиддий эътирозига сабаб бўлган эди.


Аллоҳни жамолини кўрганлар борми?\nСавол: — Ассалому алайкум ҳазрат, саволларимни жавобсиз қолдирмаётганингиз учун катта раҳмат, ҳазрат, пайғамбарлар орасида Аллоҳнинг жамолини кўрганлар борми? Саволим ноўрин бўлса узр сўрайман, кетган вақтингизга рози бўлинг. Олдиндан раҳмат.\nЖавоб: — Мусо мийқотимизга келиб, Робби унга гапирганида, У: «Роббим, менга (жамолингни) кўрсат, Сенга назар солай», – деди. У Зот: «Мени ҳеч кўра олмассан. Лекин тоққа назар сол, агар у ўрнида собит тура олса, бас, Мени кўрасан», – деди. Робби тоққа тажаллий қилганида, уни титилган ҳолга келтирди ва Мусо бехуш бўлиб йиқилди. Хушига келгач: «Сен поксан, Сенга тавба қилдим. Мен мўминларнинг аввалгисиман», – деди.\nБашар фарзанди тарихидаги тенги ва ўхшаши йўқ ҳодиса. Робб ила банданинг учрашуви. Бутун оламларни яратган Зот билан ўша оламларнинг кичик бир заррасининг юзлашуви. Бу учрашув тафсилотини ва қандай ҳолда рўй берганини Аллоҳнинг Ўзи билади. Биз эса Қуръонда зикр этилгани билан кифояланамиз, холос. Эҳтимол, ушбу учрашув келажакдаги машаққатларни енгиб ўтиш учун Мусо алайҳиссаломга қувват ва сабот манбаи бўлар. Эҳтимол, шунинг учун учрашувдан бурун қирқ кун ҳамма нарсани тарк этиб, чилла ўтириб, алоҳида ҳозирлик кўрилгандир. Вақти-соати етиб, учрашув ўз вақтида, белгиланган жойда содир бўлди. Бу учрашув араб лафзида исми замон ва исми макон маъносини бирданига анг-латувчи лафз ила «мийқот» дейилади ва учрашув вақти ва замони маъносини билдиради.\n«Мусо мийқотимизга келиб, Робби унга гапирганида, У: «Роббим, менга (жамолингни) кўрсат, Сенга назар солай», – деди».\nУламоларимиз таъкидлашларича, ушбу улуғ мийқот Қурбон ҳайити куни, Тур тоғининг ўнг томонида содир бўлган. Мийқот рўй берган тарихий вақт қирқ кунлик рўза ҳақидаги ривоятдан аниқланган. Мусо алайҳиссалом Зулқаъда ойида тўла ўттиз кун ва Зулҳижжа ойида ўн кун рўза тутиб, ҳайит куни Аллоҳ билан роз айтишганлар. Мийқот Тур тоғининг ўнг томонида содир бўлгани бошқа ояти карималарда ҳам зикр этилган.\nДемак, Мусо алайҳиссалом Аллоҳ билан мийқотга, белгиланган вақтда, белгилик жойга келганларида, у Зотга Робби бевосита сўзлади. Бу ҳол қандай содир бўлди, тафсилотини ёлғиз Аллоҳнинг Ўзи билади. Мусо алайҳиссалом қандай қилиб Аллоҳнинг каломини тингладилар, буни ҳам Аллоҳнинг Ўзигина билади. Чунки бу нарса инсон ҳатто тасаввур қилиши ҳам мушкул бир ҳолдир. Пайғамбаримиз Муҳаммад (соллаллоҳу алайҳи васаллам)га Жаброил (алайҳиссалом) ваҳий келтирганларида, ул Зот тез-тез нафас олар, титраб-қақшаб, совуқ кунда ҳам терга кўмилиб кетар эдилар. Саҳобалардан бирларининг тиззалари ваҳий тушаётган пайтда Пайғамбаримизнинг тиззаларига текканда, саҳобийнинг сонлари ёрилиб кетгудек бўлган экан. Энди, бевосита Аллоҳнинг Ўзи билан гаплашиш қандай бўлишини бир оз бўлса ҳам тасаввур қилиш мумкин. Шубҳасиз, бу ўзига хос ғаройиб ва нодир бир ҳолат. Бу ҳолатнинг ғоят даражада ғаройиблигидан Мусо алайҳиссалом шавқу завққа тушиб, маст бўлиб қолганлар ва ўзларини бутунлай унутиб қўйганлар. Роббиларига бўлган муҳаббатлари зиёдалашиб, Аллоҳ каломини бевосита тинглаш шунчалик бўлса, бевосита Ўзини кўз билан кўриш қандай бўлар экан, деб Аллоҳ таолодан жамолини кўрсатишини сўраганлар. Пайғамбарнинг бу истагига жавобан Аллоҳ таоло:\n«Мени ҳеч кўра олмассан», – деган.\nШу билан бирга, бу ҳолни ойдинлаштириш мақсадида нима сабабдан кўра олмаслигини амалда исбот этган.\n«Лекин тоққа назар сол, агар у маконида собит тура олса, бас, Мени кўрасан», – деди.»\nЯъни эй Мусо, сен тоққа назар сол, у жуда ҳам улкан ва чидамли борлиқ. Унга ҳар нечук нарса таъсир ўтказа олмайди. Мен ўзимга хос тарзда унга кўринаман. Агар тоғ бу ҳолга чидаб, мавқеида собит тура олса, сен ҳам сўровингга биноан Мени бевосита кўра оласан.\n«Робби тоққа тажаллий қилганида, уни титилган ҳолга келтирди».\nМазкур тажаллий қандай рўй берганини ва у нечук манзара касб этганини ҳам билмаймиз. Бизнинг билганимиз шу: Аллоҳ таоло юқоридаги гапларни Мусо алайҳиссаломга айтганидан кейин, у киши тоққа назар солдилар. Тоғ титилиб, ерга тенглашиб қолди. Маконида собит тура олмади. Мусо алайҳиссалом буни ўз кўзлари билан кўрдилар. Бу оддий ақлга сиғмас мўъжиза эди.\n«...ва Мусо бехуш бўлиб йиқилди.»\nЧунки бўлиб ўтган ҳодиса шу даражада маҳобатли эди.\n«Ҳушига келганида: «Сен поксан, Сенга тавба қилдим. Мен мўминларнинг аввалгисиман», – деди».\nЯъни Мусо (алайҳиссалом) ўзларига келганларида, аввалги завқ ва шавқ, ҳис-ҳаяжонлар босилган эди. Кўзларини очиш билан Аллоҳни улуғлашга шошилдилар: «Сен поксан», яъни бандаларнинг оддий назарига кўриниш даражасидан юқорисан. Мен номуносиб савол берганимдан тавба қилдим. Мен мўминларнинг аввалгисиман, дедилар.


Ўртамиздаги жинсий яқинликдан ...\n“Биз ота-онамизнинг раъйига кўра турмуш қурганмиз. Шу ўн йил ичида ўғилли, қизли бўлдик. Ўзимизга тўқмиз, аммо мен ўзимни кўпинча ёлғиз ҳис қиламан, чунки аёл сифатида жуда бахтсизман… Баъзида вужудимнинг туб-тубида яшириниб ётган, менга азоб бераётган туғёнларимни юзага чиқаргим, ҳайқириб аламимдан чиққим келади.\nЭрим мени тушунишни истамайди. Ўртамиздаги жинсий яқинликдан фақатгина у лаззатланади. Шундай вақтларда хаёлимга ёмон фикрлар келади, ундан ўч олмоқчи бўламан. Баъзида «ҳали кўрасан, мен ҳам аёл сифатида бахтли онларни туюшга имкон топаман», деган хаёллар билан ўзимни тинчлантираман. Аммо ҳеч қачон ундай қила олмаслигимдан, яна бахтсиз аёл бўлиб қолаверишимдан ўксийман. Кеч бўлишидан юрагим безиллайди, ишдан уйга қайтгим келмайди. Чунки уйда эримнинг ишдан қайтишини кутган, унга ширин таомлар тайёрлаган кезларимда «овқатинг ширин бўпти», деган бир оғиз сўзини эшитишга жуда муштоқ бўлардим. У эса умуман бепарво, илиқ сўз айтишга ярамайди. Энди мен ҳам унга мазали таомлар пиширишдан совиганман. Ўзимни гоҳ-гоҳда руҳий хастадек сезаман, фарзандларимни илғамай қоламан.\nУйни бошимга кўтариб, ушалмаган орзуларим, етиб бўлмас муҳаббатим ҳақида қўшиқ айтаман. Йиғлайман ва бир оз енгил тортгандай бўламан…”\nУшбу мактубдан кўриниб турибдики, эр-хотин жинсий ҳаётидаги номутаносибликлар уларнинг ўзаро муносабатларига салбий таъсир кўрсатмай қолмайди. Жинсий ҳаётқонуниятлари ҳақида билим ва тасаввурга эга бўлмаслик, жинсий маданият савиясининг пастлиги эр ёки хотиннинг қониқмаслиги, бир-биридан совуши каби ҳолатларни келтириб чиқаради. Натижада, эр-хотин ўртасида ҳурмат ва меҳр-оқибат йғқолиб боради. Оилада носоўлом руҳий муҳит вужудга келади. Никоҳ эр ва хотиннинг ўзаро розилиги билан қурилар экан, жинсий яқинликда ҳар иккисининг манфаати кўзланган бўлиши керак.\nМаълумки, ўзбекларда жинсий ҳаёт билан боўлиқ кўпгина нарсалар уят саналади. Айрим қизлар ҳатто турмушга чиқаётганларида ҳам жинсий ҳаёт ҳақида мутлақо тасаввурга эга бўлишмайди. Ҳолбуки, аёлнинг эрига жинсий ҳамроҳ сифатида жавоб бера олмаслиги икки ўртада зиддиятларга сабаб бўлади. Эр оиласидан совиб, зино йўлига кириши, бу эса ўз навбатида жинсий йўл билан юқадиган хасталикларнинг кўпайишига олиб келиши мумкин.\nШунингдек, баъзи эркаклар аёлларининг ҳиссиётларига бепарво бўладилар. Юқоридаги мактубдан кўриниб турибдики, бундай муносабат аёлни руҳан эзади. Жинсий алоқанинг эр томонидан бир томонлама тугатилиши аёл жинсий аъзолари фаолиятининг бузилишига сабаб бўлиши мумкин. Чунки жинсий яқинлик жараёнида кучли қўзғалган ва оргазм ҳисси билан якунланмаган, яъни қониқиш сезмаган аёлларда кучли асаб зўриқиши, баъзан аффектив ҳолатлар (йиғлаш, жаҳли чиқиш), шунингдек, турмуш ўртоғидан кўнгли қолиш каби ҳолатлар кузатилади. Жинсий қониқиш ҳосил бўлмаса, жинсий аъзоларнинг қон айланиш тизимига салбий таъсир қилади. Натижада, аёл киши нафақат руҳан, балки жисмонан ҳам шикастланади.\nОила муқаддас ва ҳар бир инсон учун азиз гўшадир. Уни сақлаш, жинсий муаммолар билан боғлиқ зиддиятларнинг олдини олиш ва уларга барҳам бериш эса ҳар бир эр-хотиннинг ўз ихтиёрида.\n« Er xotin munosabatlari\nFoydalanuvchilar: 1 | Mexmonlar: 6


05.01.19-ДАЛОЛАТНОМА – Huquqbon\nВА СУВ ХЎЖАЛИГИ ВАЗИРИ С.ИСМОИЛОВГА\nС.РАҲИМОВ ТУМАН, «МИСКИН» МАҲАЛЛАСИ\nРАИСИ АБДУМАВЛОН РАҲИМОВДАН\nС.Раҳимов туман «Мискин» маҳалласида истиқомат қилувчи кўпболали оила бошлиғи Бекходжаев Сафобек Юсупович отаси Юсуфбек Бекходжаевдан қолган уч хоналик уйда яшаб келмоқда ва қарамоғида 10 жон бор. Шулардан тўрт нафари уйланадиган ёшдадир.\nСафобек Бекходжаев ҳовлисининг ёнида (бир неча метр нарида) «Ўзмелиосувтранс» корхонаси томонидан қурилиши 1990 йил сентябрида бошланиб, 1991 август ойида тўхтаб қолган ва ташландиқ ҳолга келган, «меҳмонхона» деб аталувчи бино бўлиб, Сафобек яшаш жойининг ўта танқислигидан 1996 йилдан бошлаб меҳмонхонанинг 2-3 та хонасини таъмирлаб, унда болалари билан яшай бошлаган.\nБироқ, «Ўзмелиосувтранс» корхонасининг собиқ раҳбари Икром Шарофутдинов Аброр Толибжонов деган шахсга хуфиёна сотиб юборган. Шу меҳмонхона ва унинг атрофида бўлган 3,5 гектар ер Юсуфбек Бекходжаевга тегишли бўлган. Бу ҳақда Юсуфбек Бекходжаев ва унинг оиласини яхши билган 7 фуқаро Далолатнома ёзиб беришган.\nЎз вақтида Юсуфбек Бекходжаевга қарашли ерлар 60-чи йилларда давлат томонидан турли идоралар, омборлар, фабрикалар ва бошқа объектлар қурилиши учун ўзлаштирилгани учун унинг ҳовлиси давлат корхоналари ичида қолиб кетган ва уни кенгайтириш имкони бўлмаган.\nБизнинг маҳалла аҳли мазкур масала юзасидан вазирликка илгари икки марта мурожаат қилган. Бироқ, афсуски, вазирликдан ҳеч қандай жавоб бўлмади. Сизнинг олийжаноблигингизга тўлиқ ишонган ҳолда биз бу сафар уй-жой масаласида жуда қийналган Сафобек Бекходжаевга ёрдам қўлини чўзасиз деган умиддамиз.\nШу сабабли, муҳтарам Вазир, хуфиёна савдо натижасини бекор қилиб, меҳмонхона биносини Сафобек Бекходжаевга ҳужжатлаштириб беришингизни илтимос қиламиз, деб Сизга ҳурмат эҳтиром билан\n«Мискин» маҳалласи раиси\n19 январь 2005 йил


Элмира Боситхонова Соғлиқни сақлаш вазирлигига қайтди\nМаҳалла ва оилани қўллаб-қувватлаш вазирининг биринчи ўринбосари Элмира Боситхонова Соғлиқни сақлаш вазири ўринбосарига айланди.\nПрезидентнинг 3 июлдаги тегишли қарорига асосан Соғлиқни сақлаш вазирининг ўринбосари лавозимига Элмира Эркиновна Боситхонова тайинланди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар бермоқда.\nЭлмира Боситхонова 1958 йилда туғилган, 1981 йилда Тошкент давлат тиббиёт институтининг «даволаш иши» йўналишини тамомлаган, тиббиёт фанлари доктори. Фаолиятини Тошкент шаҳар тез тиббий ёрдам клиник шифохонасида бошлаган, 1981-2011 йилларда шифокор-интерн, анестезиолог-реаниматолог, бўлим бошлиғи, Тошкент шаҳар тез тиббий ёрдам клиник шифохонаси бош шифокори.\n2011-2016 йилларда Бош вазир ўринбосари – Хотин-қизлар қўмитаси раиси лавозимида ишлаган, кейин Соғлиқни сақлаш вазири ўринбосари лавозимига ўтказилган Элмира Боситхонова 2019 йилнинг ёзида яна ҳукумат аъзолигига қайтарилган, 2020 йилнинг январида лавозимга қайта тасдиқланганди.\nУ 2020 йил февралидан буён Ўзбекистон Республикаси Маҳалла ва оилани қўллаб-қувватлаш вазирининг биринчи ўринбосари лавозимида фаолият юритиб келаётганди.\nШунингдек, кейинроқ Улуғбек Собиров ва Шоҳрух Шораҳметов ҳам соғлиқни сақлаш вазири ўринбосари лавозимига тайинланди.\nБундан ташқари, ДСҚ раиси ўринбосари соғлиқни сақлаш вазирига ўринбосар бўлди.


Ўзбекистон молия вазири Тимур Ишметов аҳолини “Очиқ бюджет” порталида ўз ҳудудидаги муаммоларни ёзиб қолдириб, бюджет маблағларини тақсимлашда фаол бўлишга чақирди.\n1 августгача Республикадаги барча туман ва шаҳарлар аҳолиси ўз ҳудудидаги йўл ёки бинолар таъмири, ичимлик суви ва ёритиш тизимлари билан боғлиқ муаммоларни “Очиқ бюджет” порталига ёзиб қолдириши мумкин.\nТаклифлар орасидан танланган лойиҳалар маҳаллий бюджет даромад ва харажатларининг маълум қисмидан молиялаштирилади.\nМолия вазири Тимур Ишметов Twitter'даги саҳифасида аҳолини бу борада фаолликка чақирди.\n“Янги талқиндаги “Очиқ бюджет” портали маблағларнинг сарфланиши устидан нафақат парламент ва жамоатчилик назоратини, балки фуқаролар бюджет маблағларининг ишлатилишидаги иштирокини оширишга хизмат қилади.\nФуқароларнинг жамиятимиз учун ҳудудлардаги хайрли ва долзарб масалаларни ҳал этишга қаратилган ташаббусларини қўллаб-қувватлашда ушбу портал муносиб хизмат қилади, деб умид қиламиз”, – деб ёзди вазир.\nШунингдек, Ишметов ҳозиргача 8 мингдан зиёд ташаббуслар келиб тушгани, бу таклифлар ҳар бир фуқаронинг яшаш ҳудудидаги муаммоларни ҳал қилишга ёрдам беришини айтади:\n“Яшаб турган шаҳрингиз ёки маҳаллангизни ободонлаштириш бўйича қандай таклифларингиз бор? Фикрларингизни дўстларингиз ва қўшниларингиз қўллаб-қувватлайдими? Лойиҳангизни “Ташаббусли бюджет” орқали амалга оширинг.\nҲозирда порталга 8 мингдан зиёд ташаббуслар келиб тушган. “Ташаббусли бюджет” фуқароларга ўзи истиқомат қилаётган ҳудудлардаги мавжуд қийин масалаларни ҳал этиш имкониятини тақдим этади.\nБунинг учун 157 млрд сўмдан ортиқ маблағ йўналтирилган бўлиб, ечим топиш мумкин бўлган вазиятларда сизнинг овоз ва таклифларингиз муҳимдир”, – дейди МВ раҳбари.\nВазир Сирдарё вилоятидан келиб тушган ташаббус туфайли, аҳолининг сув муаммосини ҳал этиш учун маблағ ажратилганига тўхталди.\n“Бир мисол билан бўлишсам, Сирдарё вилояти, Гулистон тумани, Дўстлик маҳалласи аҳолиси сувсизликдан қийналар эди. Маҳалла фаоллари “Очиқ бюджет” порталига ўз ташаббусларини ёзиб қолдирдилар ва ушбу таклиф энг кўп овоз тўплади. Давлат бюджетидан ажратилган маблағ эвазига сув таъминоти йўлга қўйилди.\nШундай хайрли ташаббусларда фаол бўлинг, очиқ бюджет сари ташаббусингиз сабаб атрофимизда эсда қоларли ва барча учун фойдали лойиҳалар билан из қолдириш имконини бой берманг”, – дея сўзларини якунлайди Тимур Ишметов.\nЭслатиб ўтамиз, июлнинг биринчи ўн кунлигида Молия вазирлиги янгиланган “Очиқ бюджет” ахборот порталини ишга туширди. Бу орқали ҳудудлардаги муаммо ва камчиликлар бевосита ҳудуд аҳолисининг талаби билан бартараф этилади.


Янгидан янги ғалабалар янада юксак марралар сари ундайди | "Адолат" СДП\nКуни кеча Япониянинг Токио шаҳрида ўтган XXXII ёзги Олимпия ўйинларида жонажон Ватанимиз – Ўзбекистоннинг шону шуҳратини оламга тараннум этган спортчиларимиз катта ютуқлар билан юртимизга қайтиб келишди.\nДунёдаги мураккаб эпидемиологик вазиятга қарамасдан Токио олимпиадасида спортчиларимизнинг матонат кўрсатганликларини алоҳида таъкидлаш зарур.\nТаъкидлаш жоиз, Ўзбекистон спорт тарихида 19 ёшли спортчимиз Улуғбек Рашитов Токио олимпиадасида мамлакатимизга олтин медаль тақдим этган илк спортчига айланди. Унинг ёрқин ғалабаси туфайли жаҳон спорт саҳнасида мадҳиямиз янгради.\nДзюдочимиз Давлат Бобонов ва эркин курашчимиз Бекзод Абдураҳмоновнинг олимпия ўйинларидаги шиддатли ва мураккаб курашлар натижасида бронза медали соҳиблари бўлиши ва ниҳоят алпомишлар авлоди Баҳодир Жалолов “Токио-2020”нинг сўнгги кунида 32-олимпия ўйинларининг олтин медалини қўлга киритиши халқимиз ғурурини юксалтириб юборди.\nОлимпиаданинг сўнгги кунида бокс бўйича супер оғир вазнда (+91) ўзбекистонлик боксчи Баҳодир Жалолов олтин медаль учун америкалик Ричард Торрезга қарши рингга кўтарилди ва Ўзбекистонга учинчи олтин медални тақдим этди. Бокс бўйича Ўзбекистон терма жамоаси мазкур спорт тури бўйича тенгсиз эканини яна бир бор кўрсатди. Хорижий мамлакатларда ўтказиладиган бирор мусобақадан медалсиз қайтмаган “Ўзбек йўлбарслари” мазкур Олимпия ўйинларидаги ғалабалари билан ҳам халқимизга чексиз ғурур-ифтихор бағишлади.\nҲа, Баҳодир Сурхондарёнинг фахри, ғурури. Сурхон кенгликларида туғилиб, камол топган, Ватанимизни дунёга танитиб келаётган, маҳорати билан мамлакатимиз ва дунё шоҳсупаларида байроғимизни баланд кўтариб, мадҳиямизни янгратаётган, ўзбек халқининг довруғини бутун дунёга таратаётган спортчиларимиз бисёр. Кураш бўйича Абдулла Тангриев, Санжар Тўхташев, Давлат Чориев, Суҳроб Турсунов ва шулар қаторида бокс ринги қироли Баҳодир Жалоловнинг номи ҳам зарҳал ҳарфлар билан тарих зарқарақларига битилди.\nБаҳодир Жалоловни сурхонликлар «Алпомишнинг жияни» дейишса, бокс мухлислари ва чармқўлқоп соҳиблари «Осиё йўлбарси» номи билан аташади. Баҳодир тоғли Сариосиёда туғилган. Унинг профессионал боксдаги натижалари юртимизга шуҳрат келтирмоқда. Ортидан минглаб ёшларни эргаштириб, уларнинг қалбида ҳам ғурур ва ҳавас, фахр-ифтихор уйғотмоқда.\nСариосиё тумани. Баҳодир Жалолов таълим олган тумандаги 45-сонли умумтаълим мактаби шундоққина катта йўл ёқасида жойлашган. Бу илм даргоҳида ўз вақтида Ўзбекистон Қаҳрамони, Ўзбекистон халқ шоири устоз Абдулла Орипов, Ўзбекистон халқ шоири Усмон Азим, Ўзбекистон халқ ёзувчиси Эркин Аъзам, Қорақалпоғистон Республикаси шоири Бахтиёр Генжамурод сингари шоир ёзувчилар суҳбатидан ёшлар баҳраманд бўлган. Ёшларга ватанпарварлик, миллатпарварлик илмидан дарс бериб, мутолаа маданиятини шакллантириш, ўқиш, изланиш кераклигини уқтиришган. Ўқувчи-ёшлар устоз адибларимизни кўриб, улардек инсон бўлишга интилишган.\nОлимпия ўйинларида Баҳодир Жалолов билан бир сафда юртимиз баҳодирларининг барча рақибларни ортда қолдириб, биринчи ўринларни қўлга киритгани таҳсинга сазовор. Спортчиларимизнинг қўлга киритаётган натижалари уларнинг ғалабага бўлган кучли иродасида акс этади. Шу маънода,спортчиларимизнинг эришган ютуқлари катта маҳорат ва меҳнат орқали бўлганлигини спорт саҳналарида бутун дунё томоша қилди.\nБиз жасур ўғлонларнинг шов-шувли ғалабалари беҳад шод бўлдик. Бундай эътибор ва эътироф қозониш — шараф. Мазкур ғалабалардан руҳландик, қалбимиз, шууримиз ғурурга тўлди, таассуротларимизнинг чеки чегараси йўқ. Таҳсинларга сазовор Токио шаҳрида бўлиб ўтган Олимпия ўйинларида Ватанимиз байроғини баланд кўтарган, унинг шон-шуҳратини оширишда ҳисса қўшган йигит-қизларга кейинги жаҳон спорт саҳналарида янгидан-янги ғалабалар тилаймиз! Ишонамизки, халқимизнинг ишончи ва далдаси ёшларни янада юксак марраларни забт этишга ундайди.\nЎзбекистон “Адолат” СДП Сурхондарё вилоят Ёшлар қаноти Кенгаши раиси


Россиянинг 5 та университети Қозоғистонда ўз филиалларини очиш ниятида\nҚозоғистон Таълим вазирлиги ҳузуридаги Таълим ва фан сифатини таъминлаш қўмитаси раиси Гулзат Кобенова 2 февраль куни бўлиб ўтган брифингда яқин бир неча йил ичида Қозоғистонда Россиянинг бешта университети филиалларини очиш режаларини тасдиқлади.\n«Ҳозир Россия томони билан келишилган ҳолда иш олиб борилмоқда. Ва қарор қабул қилингандан сўнг, албатта, у жорий этилади. Аммо 2025 йилга бориб университетларнинг бешта филиали ташкил этилиши аниқ қайд этилган», — деди Кобенова.\nКобенова Россия университетларини танлаш ва уларнинг аксарияти нуфузли рейтингларда топ 100 таликка кирмаслигини изоҳлар экан, «бошқа техник университетлар тақдим этилган ихтисослаштирилган фанлар рейтингини» кўриб чиқишни таклиф қилди. «Менимча, ҳеч ким ММЯТУ (Москва Миллий ядро тадқиқоти университети. – таҳрир) ёки Бауман номидаги Москва университети ёки Новосибирск университетида кадрлар тайёрлаш бўйича анъаналар аллақачон йўлга қўйилгани билан баҳслашмайди», деди у.\nБугунги кунда Квакарелли Саймондснинг (QS World University Rankings) дунёдаги энг яхши университетлари топ 100 талик рейтингида Россиядан фақатгин Москва гуманитар фанлар университети ўрин олган. Новосибирск давлат университети 246-ўринда, Москва давлат техника университети 281, Миллий тадқиқот ядро университети 319-ўринда. Ўтган йили Кремлга яқин бўлган Россия оммавий ахборот воситалари Россия университетларининг ушбу рейтингдаги ўринлари ҳақида ёзган эди.\n28 январь куни маълум бўлишича, “Болашак” давлат дастури бўйича қозоғистонлик талабалар ўқишга юбориладиган хорижий университетлар рўйхатига Россиянинг бешта университети қўшилган. Булар Бауман номидаги Москва давлат техника университети, Миллий ядровий тадқиқот университети, Москва давлат университети, Санкт-Петербург давлат университети ва Москва физика-техника институти.\n11 январь куни парламентда нутқ сўзлаган Қозоғистон президенти Қасим-Жомарт Тўқаев Россияда илғор техник олий ўқув юртлари филиаллари очилишини эълон қилди ва 2025 йилгача Қозоғистонда «камида бешта нуфузли хорижий университетларнинг филиалларини» очиш зарур, деб ҳисоблашини маълум қилди. Ўша ойнинг охирида бизнес вакиллари билан учрашувда Тоқаев “Болашак” таълим дастурини Россиядаги техник мутахассисликлар ва университетларга йўналтиришини эълон қилди.\nЎтган ҳафта давлатга қарашли «Хабар» телеканалига берган интервьюсида Тоқаев Россия таълимини «жуда яхши» деб таърифлаган.\nОхирги ҳафталарда жамоатчилик орасида Тоқаевнинг сиёсати Россия билан яқинлашишга қаратилган деган тахминлар пайдо бўлди. Тоқаевнинг «Хабар» давлат телеканалига рус тилида берган интервьюси жамоатчиликнинг бир қисми томонидан «Россия аудиторияси учун эфирга узатилган» деб баҳоланди. Президент матбуот котиби эса президент нима учун фақат рус тилида гапирганини «интервью глобал аудитория учун мўлжалланган»и билан изоҳлади.


«Ўзгидромет»: Ўта иссиқ ва қуруқ ҳафта кутиляпти - Zamin.uz\n«Ўзгидромет»: Ўта иссиқ ва қуруқ ҳафта кутиляпти\nГидрометеорология хизмати бошланган ҳафтада кутилаётган об-ҳаво маълумотини эълон қилди. Ҳафта давомида Ўзбекистон ҳудудида асосан қуруқ ва жуда иссиқ об-ҳаво бўлиши давом этади.\nФақат республиканинг тоғ олди ва тоғли ҳудудларида айрим кунларда, асосан кечга яқин ва Тошкент вилоятида 1 июнда кечга томон конвектив булутлилик ривожланишида момақалдироқ билан қисқа муддатли ёмғир ёғиши мумкин.\nИш ҳафтаси давомида кўпчилик вилоятларда ҳаво ҳарорати кечалари 22-25° ни, кундуз кунлари 37-39° ни, жанубда ва чўл ҳудудларида 38-43° ни ташкил этади. Ҳароратнинг бундай юқори қийматлари абсолют максимум қийматларга яқинлашади, айрим туманларда ундан юқори бўлади.\n31 май ва 1-2 июнда республика бўйича баъзи жойларда шамол 17-22 м/с гача кучайиши мумкин. “Замин” янгиликларини “Twitter”да кузатиб боринг\nЯнгиликлар » Жамият » «Ўзгидромет»: Ўта иссиқ ва қуруқ ҳафта кутиляпти


Шаҳар муҳитида бундай кўп функционаллик шуниси билан ниҳоятда қулайки, у вақт ва кучингизни тежаш имконини беради. Негаки энди тирбандликлар одатий ҳолга айланиб бораётган мегаполис бўйлаб сафарларга бензин ва асабларни кетказмай, бир жойда ҳам яшаш, ҳам ишлаш ва ҳам дам олиш мумкин. Кун сайин уйларидан яқин жойдан офис олаётган одамлар кўпайиб бормоқда, аммо яқин атрофдаги ривожланган инфратузилма – ҳамкасблар билан овқатланишга чиқиш, тушлик пайтида маҳсулотлар харид қилиш, керакли дорини топиш ҳам катта аҳамиятга эга. Бўш вақт бўлиб қолса, уни ҳақиқатан ҳам зарур ишларга сарфлаш мумкин.\nВақт – бу том маънода пул эканлигини ишбилармон тадбиркорлар аллақачон тушуниб етишди. Одамлар кунларининг бир қисмини йўл ва тирбандликларга кетказишдан қизғанмоқдалар, негаки бу вақтда анча зарур ишларни бажариб қўйиш мумкин! Ҳаёт сифати ва хизматлар олиш тезлиги мегаполислар аҳолиси учун бирламчи ўринни эгаллай бошлади. Сўнгги йилларда Лондон, Пекин, Нью-Йорк, Москва каби кўплаб мегаполисларда девелопмент айнан mixed-use лойиҳаларига урғу бермоқда. Айнан ўша шаҳарларда энг улкан кўп функцияли мажмуалар ҳосил бўлди: Лондонда 72 қаватли The Shard минораси, «Москва-Сити» МХБМ, Сан-Францискода 400 минг кв. м. майдонга эга Embarcadero Center мажмуаси, Хитойда театр ва қишки боғга эга 500 та хонадонли Shanghai Centre ва бошқалар.\nшаҳар муҳити яхшиланади, бу эса кўчмас мулк нархининг ошишига, демак – унинг эгасининг ҳам даромади ошишига сабаб бўлади;\nбизнес-параклар резидентлари ва меҳмонлари 20% кўпроқ пиёда ва велосипедларда юради: ҳаммаси яқин атрофда бўлганида одамлар машина харид қилишга ҳам эринади;\nаҳолида бўш вақт пайдо бўлади: энди уни йўл ва тирбандликларда туриш учун сафрлашга ҳожат бўлмайди;\nёш ўтганда ундаги аҳоли бу ерни тарк этишга ва ижтимоий алоқаларни узишга мажбур бўлмайди, негаки ҳаётий муҳим барча объектлар пиёда юриш масофасида жойлашган;\nва ниҳоят, Чикаго ва Мичиган университетлари олимларининг маълумотларига кўра, бундай мажмуалар аҳолиси ўзларини хавфсизликда ҳис қилар экан.\nБатафсил маълумот олиш учун қуйидаги манзил бўйича Golden House савдо офисига ташриф буюринг:\nТошкент шаҳри, Мирзо Улуғбек тумани, Осиё кўчаси, 3-уй.


Авиакомпания эски самолётлардан воз кечмоқда\nСаида Ўтган йили “Ўзбекистон ҳаво йўллари” миллий авиакомпанияси Германия ва Франция армиялари юкларини ташиш, Японияга чартер рейслар уюштиришдан анчагина қўшимча даромад олди.\n28 январь – “Ўзбекистон ҳаво йўллари” ташкил этилган кун муносабати билан Тошкентда ўтказилган матбуот анжуманида авиакомпания раҳбари Валерий Тянь шу маълумотларни келтириб ўтди.\nУнинг сўзларига қараганда, февраль ойидан бошлаб Шанхай ва бошқа бир қанча шаҳарларга янги рейслар очиш режалаштирилган.\nМаълумотларга кўра, сўнгги йилларда авиакомпаниянинг бир қанча тажрибали ходимлари, аниқроғи, борт муҳандислари ва учувчилар ўз фаолиятини чет элларда давом эттирмоқда.\nЖурналистлар уларнинг нега хорижга кетаётгани сабаблари билан қизиқди.\n“Биз касби ёки стажига қараб, бирорта ходимимизни ишдан бўшатганимиз йўқ. Айтишим керак, биз баъзи эски русумдаги, масалан, “Ил-62”, “Ил-86”, “Ту-154Б” самолётларидан фойдаланишдан воз кечяпмиз. Шу туфайли бекор қолаётган ҳар бир ходим интилувчанлик кўрсатиб, Ғарб техникаси сирларини ўрганиши мумкин. Ёши ўтиб қолганларда бундай интилиш бўлмайди. Шунинг учун бу ҳолатни табиий қабул қилиш керак. Лекин мен учувчиларимиз хорижга кетиб қолаётгани ҳақида аниқ маълумотга эга эмасман”, - деди В.Тянь саволларга жавоб қайтарар экан.\nВ.Тян ҳарбий ва фуқаро авиацияси ўртасида ҳаво ҳудудларидан фойдаланишда муаммолар йўқлигини таъкидлади.\n“Ўзбекистон ҳаво йўллари” чипталари бошқаларга нисбатан анча қиммат экани кўп бор айтилган. Шунга қарамай, В.Тяннинг билдиришича, авиакомпания йўловчилар учун чипта нархини арзонлаштиришни режалаштираётгани йўқ. Чунки маҳаллий рейслар фақат зарарига ишлайди. Белгиланган тарифлар харажатларни қопламайди.\nЎзбекистон аэропортларида маҳаллий рейсларнинг кечиктирилиши, баъзан эса қолдирилишини тез-тез кузатиш мумкин. Хўш, бу ҳолатларда мижозларга моддий ва маънавий зарар учун товон тўланадими?\nАвиакомпаниянинг тижорат бўлими раҳбари Фахриддин Ғиёсовнинг айтишича, кечиктирилган рейслар учун мижозларга товон тўланиши белгиланган. Лекин маҳаллий рейслар ўта арзонлиги, харажатларни қопламаслиги сабабли учиш соатлари кечиктирилганда йўловчиларни меҳмонхона билан таъминлаш имконияти йўқ.


Чипталарни харид қилинг: Энг чиройли автобуслар оламига саёҳат\n21:39 / 18.03.2017\nДунёда шундай автобуслар борки, уларни кўриб, ойлик йўл чиптасини харид қилгингиз келиб қолади. Қуйида эътиборингизга энг ажойиб дизайндаги автобусларни тақдим этамиз.\nУшбу автобус General Motors томонидан 1936 йилда 12 дона ишлаб чиқилган бўлиб, ундан “Parade of Progress” кўчма кўргазмасини ўтказишда фойдаланилган. Ҳозирги кунда бу моделдаги автобуслардан 9 дона қолган.\n“Олтин дельфин” автобуси 1956 йилда Женевадаги автошоуда намойиш қилинган. У 400 от кучига эвазига 200 км/соат тезликка чиқа олган.\nУшбу автобусдан 50-йилларда Франциядаги VIP-экскурсияларда фойдаланилган. Бундай автобуслардан камида 3 дона ишлаб чиқилган.\nИккинчи жаҳон уруши арафасида ва уруш вақтида Alfa Romeo 3 тонналик юк машиналарини ишлаб чиқарган ва булар кузовчилар томонидан автобусга айлантирилган. Бу ишнинг энг яхши намуналаридан бири – Alfa Romeo 500 Varesina ҳисобланади.\nБундай автобуслар 1934-1935 йилларда Германияда ишлаб чиқарилган. Уни эркин сотувда топиш жуда муаммоли.\nБуюк Британия пойтахтига ярим аср давомида (1956-2005) хизмат қилган AEC Routemaster Лондон рамзи ҳисобланади. Икки қаватли бўлган Routemaster дунёдаги энг машҳур автобуслардан бири саналади.\nVAL14 Plaxton Panorama 1965-1968 йиллар оралиғида ишлаб чиқарилган. Автобус кондиционер мавжудлиги билан ажралиб турган ва у шаҳарлараро рейсларда 80-йилларнинг ўрталарига қадар ишлаган.\nСССРдаги илк шаҳарлараро ҳаракатланадиган ЗиС-127 автобусини эътибордан четда қолдириб бўлмайди. У самолётдаги каби ўриндиқлар, пол остидаги кенг юкхона – буларнинг барчаси 50-йиллар одами учун янгилик бўлган. Автобус 851 дона тиражда чиқарилган.\nХорижий кўргазмалар ва “Бензаколонка Маликаси” фильми орқали танилган Львов автозаводининг машҳур автобуси. Ягона нусхада чиқарилган ушбу автобус ўша давр учун янгилик бўлган 160 от кучига эга бўлган Зил-130 двигатели билан жиҳозланган ва 60-йиллар туристик автобуси учун керак бўладиган барча қулайликларга эга эди.\nNeoplan Jumbocruiser – баландлиги 4 метр ва узунлиги 18 метр, 100дан ортиқ ўриндиқларга эга икки қаватли автобус. 1973-1993 йиллар орасида ишлаб чиқарилган автобус ўзининг ҳажми ва ташқи кўриниши билан ажралиб турган. Унга Mercedes мотори ўрнатилган.\n1958 йилда Setra компанияси Америка бозори эгаллаш учун бундай автобуслардан атиги 4 дона чиқарган. Ҳозирги кунга қадар ушбу автобусларни 2 донаси етиб келган, улардан бири реставрация қилинмоқда.\nВенгриянинг Ikarus компанияси тарихидаги энг машҳур автобуслардан бири. Унинг кўриниши ҳамда шовқинли двигатели сабабли ҳайдовчилар уни “Ракета” деб номлашган.\n1949 йилдаги General American Aerocoach шассиси ҳамда 1955 йилдаги GMC Scenicruiser кузовини бирлаштириб, ишлаб чиқарувчилар 3 қаватли ажойиб ғилдиракли уйни яратишган. Бу автобус 2 дона ишлаб чиқарилган.\nавтобус General Motors Alfa Romeo


Расман: Пойтахт шаҳар ўзгаради | Qalampir.uz\nОлам\t16 Август 2019 19:21 15904\nИндонезия давлат раҳбари Жоко Видодо давлат пойтахтини Жакартадан Калимантанга ўзгартириш таклифини парламентда овозга қўйди. Унинг таклифини парламентнинг деярли барча вакиллари бир овоздан қўллаб-қувватлашган.\n“Reuters” агентлигининг хабар беришича, яқинда президентликка иккинчи бор сайланган Видодо октябрь ойида бўладиган қасамёдигача Калимантанни пойтахтга айлантириш ниятида.\n“Пойтахт шунчаки давлат рамзи эмас, мамлакатнинг асл даромад манбаи бўлиши ҳам лозим. Пойтахтнинг Калимантанга ўзгариши - иқтисодимиз фойдаси ва адолатнинг қарор топиши ҳамдир”, деди Видодо.\nМаълумот учун, Жакарта - Ява оролининг шимолий-ғарбида жойлашган шаҳар ва Индонезиянинг пойтахти. Катталиги жиҳатдан жаҳонда 12 ўринда туради. Жакарта - мамлакатнинг йирик иқтисодий маркази. Каучук, чой, кофе, шакар, консерваланган балиқ ҳамда шоли экспорт қилади. Резина ва чарм поябзаллар, автомобил йиғиш заводи ва металсозлик ривожланган.\nКалимантан - Бруней оролининг Индонезияга тегишли қисмида жойлашган орол шаҳар. Аҳолиси 14 млндан зиёд. Калимантан ҳудудининг 75 фоизи ўрмондан иборат бўлишига қарамай, гранит, гнейс, кристалл, нефть, газ, тошкўмир, темир, мис ва руда конларига бой.\nИндонезия Жакарта Калимантан\n06 Август 18:13 43285\n06 Август 22:23 35440\n07 Август 18:46 32355\n08 Август 14:38 30183\n08 Август 15:49 26811


Покистон кучларининг Афғонистон ҳудудига бостириб кирганига қарши пойтахт Кобулда бугун яна норозилик намойишлари бўлиб ўтди.\n24 январ 2021, Тошкент вақти: 05:04\nНамойишчилар Покистоннинг Кобулдаги элчихонасига ҳужум қилиб, деразаларни синдирганлар. Кўп ўтмай полиция намойишчилар ҳаракатларини тўхтатган.\nИсломобод Покистон кучлари Афғонистон ҳудудига тажовуз этганини рад этди. Бироқ, чегара бўйида тарафлар кучлари ўртасида юз берган отишмаларни икки томон ҳам тасдиқлади.


10 Январь 17:34\n«Ушбу штамм ўта юқумли ва тез тарқалади, коронавируснинг «дельта» штаммидан 70 баробар кўпроқ юқумли. Жаҳон соғлиқни сақлаш ташкилоти маълумотларига кўра, бу штаммнинг ўзига хос хусусияти шундаки, биринчи навбатда чарчоқ, бош оғриғи, иситма, томоқ оғриғи пайдо бўлади. Aгар ўзингизни ёмон ҳис қилсангиз, уйда карантинда бўлишингиз керак. Маҳаллий шифокорга, ўзингиз тайинланган поликлиникага мурожаат қилишингиз ёки тез ёрдам чақиришингиз керак», - деди Санитария-эпидемиология назорати бошқармаси бошлиғининг ўринбосари шаҳар аҳолисига.\nЖанна Пиралиева фуқароларни ҳар қандай объектга ташриф буюришда ниқоб кийишга ва уйда қолишга чақиради.\n«Aгар сиз эрталаб уйғониб, ўзингизни ёмон ҳис қилсангиз, уйдан чиқишнинг ҳожати йўқ. Aгар сиз ўзингизни алоқада бўлганингизни ҳис қилсангиз, шифокорга кўришингиз керак ва кўчада юрмаслик ва вирусни тарқатмаслик керак. Республика Бош давлат санитария врачининг фармойишига кўра, беш кундан кейин вазият ўсадиган бўлса, чекловлар жорий этилади», - деди у.\nУнинг сўзларига кўра, бугунги кунда шаҳарда 7 та шифохона мавжуд бўлиб, эрталабки маълумотларга кўра, 513 нафар бемор даволанмоқда.


Мазкур “Попцемент” қўшма корхонаси ишга тушиши билан маҳаллий хом ашёдан йилига 500 минг тоннагача сифатли қурилиш ашёси тайёрлаш имконияти юзага келади. Бунинг учун 54 миллион АҚШ долларилик сармоя йўналтирилмоқда.\nБизнес-режага мувофиқ, лойиҳани жорий йил сентябрь ойида ниҳоясига етказиш кўзда тутилган. Шунда бу ерда 300 кишининг бандлиги таъминланади.\n— Айни пайтда бинокорларимизнинг цементга бўлган эҳтиёжи, асосан, бошқа вилоятлардан келтириладиган маҳсулот ҳисобига қопланмоқда, — дейди вилоят иқтисодиёт ва ҳудудларни комплекс ривожлантириш бош бошқармаси бош мутахассиси Фарҳод Мадраҳимов. — Яқин вақт ичида ижросини топадиган уч лойиҳа шарофати билан йилига 1,2 миллион тоннадан кўпроқ қурилиш хом ашёсини Наманганнинг ўзида ишлаб чиқариш йўлга қўйилади. Бу орқали цемент таъминоти яхшиланишидан ташқари, жойларда 400 га яқин иш ўринлари яратилади.


28 Январь 15:50\n«Бундан кейин бундай фожиага йўл қўймаймиз. Халқимизнинг ҳамжиҳатлиги туфайли бу синовдан ўта олдик. Энди олдимизда бутун саноатни модернизация қилиш вазифаси турибди. Бу фақат давлат аппаратини модернизация қилиш дегани эмас», - деди Президент.\nДавлат раҳбари таъкидлаганидек, жамият қадриятлари тизимида, сиёсий ва ижтимоий-иқтисодий соҳаларда туб ўзгаришлар қилиш зарур. Бунда фуқаролик жамияти институтлари зиммасига катта маъсулият юкланади. Бунда, айниқса, сиёсий партияларнинг алоҳида ўрни бор.\n«Мамлакатда ҳар хил салбий миш-мишлар тарқалаётганини биламан. Шу муносабат билан, Давлат раҳбари сифатида такрор айтаман. Биринчи Президент мамлакатимизни кучли давлатга айлантириш йўлида улкан меҳнат сарфлади. Олдинги ютуқларимизни бой бермаслигимиз керак. Биз давлатимизни мустаҳкамлашимиз, ҳар қандай синовга тайёр туришимиз керак. Ёдда тутайлик, муваффақиятга эришиш учун биринчи навбатда ҳамжиҳатлик керак», - деди Қасим-Жомарт Тоқаев.\n#Сиёсий партиялар #Янги Қозоғистон


Таиландда Honda Motor Corporationга қарашли янги завод очилди - Автомобильные новости UZ - Скачать музыку бесплатно новинки музыки 2016-2017\nТаиландда Honda Motor Corporationга қарашли янги завод очилди\nЯпон компанияси Honda Motor Corporation ва Таиланддаги Honda Automobile Thailand бўлинмаси янги завод очилганини эълон қилишди. Завод Прачинбури провинциясида қад кўтарди. Корхона замонавий экологик технологиялар билан жиҳозланган. Расмий очилиш маросимида Таиланд Қироллигидаги Япония элчиси, ишбилармон ҳамкорлар, Honda Motor Co президенти ва бош директори ҳамда бошқа вакиллар иштирок этди. Корхонада янгича “катакли” тартибда ишловчи инновацион ARC – Assembly Revolution Cell Line ишлаб чиқариш линияси йўлга қўйилган. Анъанавий конвейердан фарқи шуки, бир ишчи ўз хизмат доирасида бир неча хил амални бажара олади. Қолаверса, кўплаб япон заводларида синовдан ўтган экологик тоза технологиялар ўрнатилган Янги заводда Honda Civic янги авлодини ишлаб чиқариш бошланди. Келажакда, асосан, Таиланд бозори учун мўлжалланган автомобиллар ишлаб чиқариш режалаштирилган. Бир қисми экспортга йўналтирилади. Завод очилиши билан Таиланд Honda Motor Corporation компаниясининг ҳажм бўйича тўртинчи ишлаб чиқариш базасига айланди. “Табассум мамлакати” деб аталмиш Таиландда Хонда русумларидан энди йилига 360 мингта ишлаб чиқарилади. - деб хабар бермоқда Carzone.uz нашри.


ГУВОҲЛАР ҲИКОЯСИ ТУРКУМИДАН ЖАСЛИҚ – ЎЗБЕКИСТОННИНГ ШАФҚАТСИЗ ҚАМОҚХОНАСИ « Ўзбекистон Халқ Ҳаракати\nГУВОҲЛАР ҲИКОЯСИ ТУРКУМИДАН ЖАСЛИҚ – ЎЗБЕКИСТОННИНГ ШАФҚАТСИЗ ҚАМОҚХОНАСИ\n17 December 2019 - 20:40\nБугун биз 1999 йилда очилган, ўзининг аёвсиз қийноқлари ва маҳбусларнинг оддий ҳуқуқларини поймол қилиши, ҳатто уларни тириклайин қайноқ сув билан куйдириб ўлдириш билан танилган Жаслиқ қамоқхонасига сафар қиламиз.\nСуҳбатимиз айрим тингловчиларимизнинг кўнгилларини айнитиши мумкин.\nМуҳаммад Бегжонов, Жаслиқ қамоқхонасида жазо муддатини ўтаб чиққан маҳкумлардан бири, журналист.\nМ.Б (Муҳаммад Бекжон): – Мен Тоштурмада ўтирганимда, турма ходимлари: “Сизларнинг ашаддийларингизни Жаслиққа юборишади, у ердан ҳеч ким тирик чиқмайди”, деб биз маҳкумларни қўрқитишарди.\nМустақил инсон ҳуқуқларини ҳимоя қилувчи, HRW вакиласи Acacia Shields (Акация ШИЛДС) ўша пайтда Ўзбекистонда ишлаган. У шундай ҳикоя қилади:\n– Биз ўша пайтда жуда қаттиқ қийноқлар ҳақида эшитганмиз, айниқса Жаслиқ қамоқхонасидаги қийноқлар ҳақида. Сиз бир нарсани англашингиз керак, собиқ Совет Иттифоқидаги бошқа қамоқхоналарда ҳам маҳкумларга муносабатни яхши, деб бўлмайди. Лекин, Ўзбекистондаги Жаслиқ қамоқхонаси ёмон қамоқхоналарнинг ҳам энг ёмони эди.\nЛюси БУРНС. ВВС мухбири: – Жаслиқ қамоқхонаси Марказий Осиёдаги катта чўлнинг ўртасида қурилган.\nАкация ШИЛДС. (HRW) вакиласи: – Бу махсус колония шундай жойда қурилган-ки, зона яқинида на қишлоқ бор, на шаҳар бор. Ҳамма ёқ тап-тақир чўл, ҳатто тузукроқ йўл ҳам йўқ. У ердан маҳкумнинг қочиб кетиши мутлақо имконсиз. Маҳкумнинг Жаслиқ зонасига этап қилинди дегани, унинг у ерда изсиз йўқолиб кетиши деганидир.\nЛюси БУРНС: – 1991 йилгача Ўзбекистон собиқ иттифоқнинг бир бўлаги бўлган. Ўша пайтларда Муҳаммад Бегжонов янги тузилган ЭРК партиясига аъзо бўлган ва шу партиянинг нашри бўлган “Эрк” газетасида ишлай бошлаган ва сўнг ушбу газетанинг бош муҳаррири бўлиб ишлаган. У ишлаган газетанинг мақсади – ўзбек халқига ўз ҳуқуқларини танитиш, унинг онгини уйғотиш бўлган.\nЎша пайтда президентликка ўз номзодини қўйган ЭРК партияси бошлиғи Муҳаммад Солиҳ Муҳаммад Бегжоновнинг акаси бўлади. Ўша пайтда ҳукуматни бошқариб турган Ислом Каримов учун у ягона мухолиф номзод эди. Асли коммунист бўлган И.Каримов ҳокимиятни топширишни ҳечам хоҳламас эди.\nМ.Б.: – Акам ўзининг номзодини қўйиши биланоқ, каримовчилар бизни кузатишни бошлаб юборишди. Акамга президентлик сайловларидан ўз номзодини қайтариб олдириш учун, унга қарши босимлар кучайди. Номзодини қайтариб олмагач, бизни таъқиб қилишни кучайтирдилар.\nЛюси БУРНС: – Ислом Каримов ўша сайловда ютиб чиқади ва жуда қаттиқ авторитар бошлиққа айланади. ЭРК партияси ва унинг газетасига таъқиқ қўйилади. Муҳамммад Бекжон ва унинг акаси Муҳаммад Солиҳ мамлакатни тарк этишга мажбур бўлишади. Муҳаммад Бекжон Украинада яшай бошлайди ва “Эрк” газетасини ўша ерда чиқариб, Ўзбекистонга яширин йўллар билан кирита бошлайди.\nМ.Б.: – 1999 йил Тошкент портлашларидан кейин акам Муҳаммад Солиҳ менга телефон қилиб, “Ўзбекистон ҳукумати Тошкент портлашларини бизга тўнкаши мумкин. Шунинг учун сен тезда Украинадан чиқиб кетишинг керак” деди. Мен ўша пайтда газета чиқариш билан эмас, савдо-сотиқ ишлари билан шуғулланаётган эдим. Шунинг учун мен ўзимни ҳеч нарсада айбдор ҳис қилмаганман ва акамга Украинадан чиқиб кетмаслигимни айтганман.\nАкация ШИЛДС: – Бу портлашлар баҳонасида Ўзбекистон ҳукумати аввал ўнлаб, кейин юзлаб ва ниҳоят минглаб кишиларни давлат тўнтаришида айблаб, қамоққа ола бошлади.\nЛюси БУРНС: – Муҳаммад Бекжоннинг Киевдаги ижара квартирасига Украинанинг қуролланган махсус хизматлар ходимлари бостириб киришади ва уни Тошкентдаги портлашларда (терроризмда) алоқадорликда айблаб, Ўзбекистонга экстрадиция қилишади.\nМ.Б.: – Ўзбекистонда тергов тахминан 1 ҳафталар бўлди. Улар мени шундай уришди-ки, мен ҳатто юра олмай қолдим. Бир куни улар мени бошқа хонага олиб киришди, мен у хонада мен билан Украинадан келтирилган Юсуф Рўзимуродовнинг бошини деворга тхтовсиз равишда “тўқ-тўқ-тўқ” қилиб уриб ўтирганини кўрдим. Мени бу хонага келтирганлар, менга қарата: “Кўрдингми, укангнинг томи кетиб бўлди. Агар 2-3 кун ичида сенга қўйилган айбларни тан олмасанг, сенинг ҳам томингни кетказамиз” дейишди.\nЛюси БУРНС: – Муҳаммад Бекжон 1999 йил август ойида судланди ва Тошкент портлашларини уюштирганликда, ҳукуматни ағдаришга уриниш айбловлари билан 15 йилга қамалди. У аввал Тоштурма ертўласида 9 ой ўтирди, сўнг Қизилтепа зонасига этап қилинди ва у ерда ғишт заводида ишлашга мажбур қилинди. Қизилтепада 4 ой бўлиб, уни Жаслиқ зонасига этап қилишди.\nМ.Б.: – Жаслиққа етиб келганимизда, машинадан тушишим билан резина тўқмоқлар ёмғири устимга ёғила бошлади. Улар мендан қайси моддалар билан қамалганимни сўрашди. Мен моддаларни айтиб бўлишим заҳот, чамаси 100 метрлар узунликдаги жонли коридор ичидан (коридорнинг икки томонида дубинкалар билан қуролланган ҳарбийлар тургани учун “жонли коридор” дейилади) ўтишимни буюрдилар. Ўша жонли девор йўлакнинг охиригача, яъни иккинчи қаватга кўтарилиш зинапоясигача эди. Зинапоядан бир амаллаб иккинчи қаватга чиқдим. У ерга кўтарилишим билан олдимда стол пайдо бўлди. “Ҳайрият, жонли коридор тугади” деб қувондим ичимда. Стол ёнида икки киши ўтиришар эди. Улар ўзларининг шу муассаса врачлари эканлигини айтишди ва мендан, “бизга шикоятинг йўқми?” деб сўрашди. Мен “шикоятим йўқ” дея жавоб бердим. Врачлар: “Жуда яхши, шикоятинг йўқ бўлса, қип-яланғоч бўлиб ечин” дейишди. Ечиндим. Биз маҳкумлар учун тайёрланган камера олдигача яна жонли коридордан яланғоч ҳолда югуришимизга тўғри келганди…\nЛюси БУРНС: – Инсон ҳуқуқларини ҳимоя қилувчи Акация Шилдс Жаслиқ зонасига боришга бир-неча бор ҳаракат қилиб кўрган, аммо у ҳар сафар орқага қайтариб юборилган. Унинг айтишига қараганда, Жаслиқ зонаси фақат маҳбусларни жазолаш, қўрқитиш учун эмас, балки ташқаридаги халқни ҳам қўрқитиш учун ишлатилган.\nАкация ШИЛДС: – Жаслиқ зонаси ҳукумат томонидан сиёсий ва диний қарашдаги кишиларга қарши кураш қуроли сифатида ишлатилган. Каримов тузуми – халқни террор қилиш, халқни қўрқитиш ва манқурт қилиш учун атайлаб ишлаб чиқилган ва фаолият олиб борган тузум бўлган.\nМ.Б.: – Ҳа, Жаслиқ зонаси биз борган пайтлари жуда қўрқинчли зона эди. Биз маҳбусларни ҳар куни 3-4 марталаб сўроққа олиб чиқишар эди. Ўша сўроқлар давомида бизни тўхтовсиз калтаклашар эди. Бизнинг камерада 16 киши эдик, ҳаммамизда қандайдир тери касалликлари бор эди (қичима касаллиги), ҳаммамиз тўхтовсиз қашинар эдик. Энг ёмони, барчамизда тез-тез ич кетма (понос) касаллиги бўлиб турар эди. Камера ичидаги ҳидга чидаб бўлмас эди.\nЛюси БУРНС: – Жаслиқдан келган қийноқлар ҳақидаги хабарларни инсон эшитишга қийналади. Бу қийноқларнинг энг ёмони – инсонларни қайноқ сув билан куйдириб ўлдирилишидир.\nҚайноқ сувда ўлдирилган маҳбуслардан бири – Музаффар Аббосов бўлган. Унинг қайноқ сувда ўлдирилиши Каримов ҳукуматининг қийноқ машинаси қай даражага етгани билан кўпчиликни лол қолдирди. Бу нарса китобларда ўқиладиган ўрта асрлардаги ваҳшийликларни эслатади. Шу билан бирга, бу қандайдир одатий ҳол эди Ўзбекистондаги “террор”га қарши курашда.\nМуҳаммад Бекжон бир-неча ойдан кейин бошқа бир қамоқхонага ўтказилди. 2012 йил у озод қилинишига озгина қолганда, унинг қамоқ муддати яна 5 йил 4 ойга узайтирилади.\nМ.Б.: – Мен 18 йил қамоқда ўтириб, кўп нарсани йўқотдим, айниқса, соғлигимни. Яхши эшитмайман, оёғимда ҳамон қийноқ пайтида пайдо бўлган чандиқлар изи бор, ўша тинимсиз қийноқлар туфайли гапиришим ҳам яхши эмас, яъни нутқим ёмон, тутилиб-тутилиб гапирадиган бўлганман. Олти ой ёлғиз камерада ўтирган пайтим, гапиришни ҳам унутиб қўяёзган эдим.\nПрезидент Ислом Каримов 2016 йил оламдан ўтди. Муҳаммад Бекжон бир йил ўтиб озодликка чиқарилди. У умрининг 18 йилини ноҳақ қамоқда ўтказди. Шу йилнинг ёзида янги президент Шавкат Мирзиёев Жаслиқ қамоқхонаси ёпилишини эълон қилди.\nАкация ШИЛДС: – Йиллар давомида танқидлар марказида бўлган Жаслиқ қамоқхонасининг ёпилиши яхши хушхабар бўлди. Янги ҳукумат ўзини ислоҳотлар учун очиқ эканлигини кўрсатгандек бўлди. Мен умид қиламан-ки, Мирзиёевнинг бу қадами кўзбўямачилик эмас.\nМуҳаммад Бекжон ҳозир оиласи билан Америкада истиқомат қилади. У Жаслиқ қамоқхонасининг ёпилиши ва Ўзбекистондаги ўзгаришларга шубҳа билан қарайди.\nМ.Б.: – Мен бўлган қамоқхоналар барчаси бир хил. Ҳукумат тепасидагилар Жаслиқни ёпиши мумкин, аммо қийноқ ва ваҳшийликлар бошқа қамоқхоналарда давом этадиган бўлса, Жаслиқда ишлаган ходимлар бошқа қамоқхоналарда ишини давом эттирадиган бўлса, нима ўзгарган бўлади?\nМуҳаммад Бекжон сўзини инглизчага Ибрат Сафо таржима қилди.\nСуҳбатни инглизчадан Бобур Исоев таржима қилган


Uzagrotechsanoat - 2020 ЙИЛ – ИЛМ-МАЪРИФАТ ВА РАҚАМЛИ ИҚТИСОДИЁТНИ РИВОЖЛАНТИРИШ ЙИЛИ, ДЕБ ЭЪЛОН ҚИЛИНДИ\n13:38:55(GMT +5), 30 Мая 2020\n2020 йил – Илм-маърифат ва рақамли иқтисодиётни ривожлантириш йили, деб эълон қилинди. Бу ҳақда "ЎзА" хабар тарқатди.\nБу бизга юксалишнинг энг қисқа йўлидан бориш имкониятини беради. Зеро, бугун дунёда барча соҳаларга ахборот технологиялари чуқур кириб бормоқда.\nЮртимиз “Халқаро ахборот-коммуникация технологияларини ривожлантириш индекси” бўйича 2019 йилда 8 поғонага кўтарилган бўлса-да, ҳали жудаям орқадамиз.\nАлбатта, “рақамли иқтисодиёт”ни шакллантириш керакли инфратузилма, кўп маблағ ва меҳнат ресурсларини талаб этишини жуда яхши биламиз.\nШу боис, “Рақамли иқтисодиёт”га фаол ўтиш – келгуси 5 йилдаги энг устувор вазифаларимиздан бири бўлади.\nШу билан бирга, мени жуда қаттиқ ташвишга соладиган ва безовта қиладиган энг оғир иллат – коррупция балосини йўқотишда ҳам самарали воситадир.\nБуни барчамиз теран англаб олишимиз даркор.


Видео: Мингбулоқдаги кондан нефть олинди. Алишер Султонов ва Хайрулло Бозоров воқеани нефтчилардек нишонлади | Qalampir.uz\nВидео: Мингбулоқдаги кондан нефть олинди. Алишер Султонов ва Хайрулло Бозоров воқеани нефтчилардек нишонлади\nЖамият\t07 Май 2019 16:09 4798\nКеча, 6 май куни Наманган вилояти Мингбулоқ нефть конида илк “қора олтин” олинди. Мингбулоқ нефть конини ўзлаштириш бўйича амалга оширилаётган инвестиция лойиҳасига асосан синов тариқасида нефть олинган.\nЛойиҳани амалга оширувчи масъулияти чекланган жамият шаклидаги “Мингбулоқнефть” қўшма корхонаси “Ўзбекнефтгаз” акциядорлик жамияти ва Хитой миллий нефть-газ корпорацияси - CNPC томонидан ташкил этилган.\nЭкспертларнинг фикрича, Мингбулоқ кони бир неча сабабларга кўра мураккаб лойиҳа саналади. Конни ўзлаштириш: катта чуқурлик (6000 м ва ундан юқори); юқори резервуар босим (115 МПа дан ортиқ) ва резервуар ҳарорат (168 даражадан дан ортиқ) ва каби омилларга шулар жумласидандир.\nМаълумот ўрнида, Хитойнинг Тарим ҳавзасидаги бундай конларни ўзлаштиришда СNPC нефть компанияси катта тажриба орттирган.\nВидеодан кўриниб турибдики, нефтчиларда хурсандчиликни нишонлашнинг ўзига хос одати шаклланган.\nПутин ва Лукашенко муросага келди 2019 йилда Ўзбекистонда нефть ва газ ишлаб чиқариш камайди Мингбулоқда қарздор фермер ўзини ўлдирди Россия Беларусга нефть етказиб беришни тўхтатди Медведев ШҲТ доирасида миллий валютага ўтишга чақирди Нефть танкерида портлаш юз берди. Қурбонлар бор\n24 Февраль 17:01 45726\n24 Февраль 14:54 31749\n25 Февраль 12:25 25184\n24 Февраль 09:54 21282\n25 Февраль 09:35 20624


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Нега марҳум хонанда Шаҳнозабону концерт рекламасига киритилди?\t14:15, 04 май\tЙил бошидан концертлар мавсуми бошланади. “Кимдир атиргул шайдоси, кимдир лола”, деганларидек, томошабин ҳам ҳамённи тўлдириб, кассага йўл олишдан аввал концерт баннер, плакатини синчковлик билан кўздан кечиради. Гап гала-концерт борасида кетганида, томошабин баннер, плакатданхонандаларнинг гулдастадек терилган расмлари орасидан кўнглига яқинини излай бошлайди. Биз бежиз бу ҳақда сўз очмадик. Боиси, куни кеча таҳририятимизга қўнғироқ қилган мухлиснинг шикояти эътиборимизни тортди. Мухлиснинг илтимосига кўра унинг исм-фамилиясини ошкор этмадик…


Зангиота юқумли касалликлар шифохонасида 99 ёшли онахон коронавирусдан соғайди — Sof.uz\nЗангиота юқумли касалликлар шифохонасида 99 ёшли онахон коронавирусдан соғайди\n26.03 20:47 152 Тиббиёт\nЎзбекистонда 99 ёшли онахон коронавирусдан соғайди. Бу ҳақда ССВ хабар қилди.\nМаълум бўлишича, онахон 14 март куни Зангиота юқумли касалликлар шифохонасига ётқизилган. Унда коронавирусга топширган таҳлил натижаси мусбат чиққан. Шундан сўнг тезкор чоралар натижасида онахон ушбу касалликдан соғайган.\nССВнинг маълум қилишича, онахонда ҳамроҳ касалликлар ҳам бўлган. Унда юрак етишмовчилиги асоратлари ҳам тезда бартараф этилган. Онахон шифокорларнинг тўғри танланган тизимли муолажалари сабабли коронавирусдан буткул соғайган ва уйига рухсат берилган.


Газета СБХ / 2014 год / № 39 / 1 октябрь – Ўқитувчи ва мураббийлар куни\nХалқимизнинг «устоз ота каби улуғ» деган мақолига муносиб устоз-мураббий бўлиш учун киши ўз касбини ҳам, шогирдларини ҳам севиши керак. Олий ҳарбий божхона институтининг иқтисодий фанлар кафедраси бошлиғи Умида Саъдуллаевна ЮЛДАШЕВА божхона органларининг кўплаб ёш ходимлари учун ана шундай устозлардан ҳисобланади. Ҳар йили ажойиб байрамлардан бўлмиш Ўқитувчи ва мураббийлар кунида шогирдларидан унинг шаънига кўплаб ташаккур ва миннатдорчиликлар ёғилади.\nЎз фаолияти давомида у 800 нафардан зиёд курсант ва тингловчиларга таълим берди. Касбига меҳр қўйгани ва ишини севгани учун у ўз педагоглик маҳорати уфқларини доимо ошириб боришга интилади. Мураббийлик маҳоратини такомиллаштириб боришида божхона хизмати майори доимо иштирок этиб турадиган малака ошириш курслари, шунингдек халқаро таълим тренингларининг ўрни беқиёс. Масалан, 1996 йилда у Москва шаҳрида бўлиб ўтган бозор иқтисодиётига ўтаётган МДҲ мамлакатлари олийгоҳлари ўқитувчилари учун мўлжалланган ўқувда иштирок этган. 1997 йили Тошкентда Жаҳон банки дастури бўйича ТАСИС лойиҳаси доирасида ўқиди. 2002 йилда «Устоз» фондининг гранти бўйича Германия ва Австрияда ўқиди. 2007 йилда иқтисодий муассасалар раҳбарларининг малакасини ошириш бўйича курсларда иштирок этди (ХХР).\nМураббийлик фаолиятига масъулиятли ёндашув, танлаган касбига меҳр-муҳаббат унга ота-онасидан ўтган бўлса ажаб эмас. Онаси Латипа Ҳакимовна Юлдашева Тошкентдаги 118-ўрта мактабда 35 йилдан зиёд математика ўқитувчиси бўлиб ишлаган. Бугунги кунда пенсияга чиққан бўлишига қарамай, кекса мураббий ўз ўқувчиларининг муваффақияти билан алоҳида қизиқади, мураббийларнинг ёш авлодига ўгитларини бериб боради. ТошДУ шарқшунослик факультети битирувчилари машҳур шарқшунос олим, марҳум Саъдулла Абдуллаевич Юлдашевни алоҳида меҳр ва миннатдорчилик туйғулари билан эсга олишади. Ўз сўзи ва амалига содиқ инсонлардан бўлган отаси унинг учун юксак профессионаллик ва ўз ишига ҳалолликнинг ёрқин тимсоли бўлиб қолган.\nМураббийлик фаолиятининг катта тажрибасига эга бўлишига қарамай, Юлдашева доимо ўз устида ишлаш, педагоглик маҳоратини мунтазам мукаммаллаштириб бориш, билим доирасини кенгайтиришдан чарчамайди. У муаммоли вазиятларни таҳлил этиш, ўқув конференциялари, семинар-мунозаралар, давра суҳбатлари, «мияни чархлаш» сингари таълим услубиятларининг бир қатор «арсенали»га эга.\nИқтисодиёт – мураккаб соҳа. Биргина божхона қийматини белгилаш масаласи қанчалик катта аҳамиятга эгалигини эслатиш кифоя! Шунинг учун ОҲБИ иқтисодий фанлар кафедраси бошлиғи ўқитувчилар таркибини сифатли жамлаш ва улар малакасини оширишга алоҳида аҳамият бериб келади. Унинг фикрича, ўқитувчи амалиётга йўналтирилган асосда маърузалар курсини шакллантириш, тингловчиларга профессионал жиҳатдан мустаҳкам касбни эгаллашга ёрдам бериш, ўқув адабиётидан тўғри ва самарали фойдаланишни таъминлаш билан кифояланиб қолмаслиги керак. Балки ўрганилаётган курснинг турли масалалари бўйича якка тартибда маслаҳатлар берган ҳолда гуруҳли амалиёт ҳамда коммуникатив машғулотларни ўтказиб, таълим жараёнини мувофиқлаштириб бориши лозимдир.\nҲамкасабалари Умида Юлдашевани инсоний фазилатлари – хушмуомалалиги, куйинчаклиги ва виждонлилигини ҳам ниҳоятда қадрлашади. Уни 10 йилдан ортиқ давр мобайнида ОҲБИ хотин-қизлар кенгашининг раиси этиб сайлашлари ҳам бежиз эмас. Профессионал ва жамоат ишлари билан «кўмилиб кетган»лигига қарамай, божхона хизмати майори оила-рўзғор ишларини ҳам эплаб келмоқда. Саид Қаюмович Одилов ўз турмуш ўртоғини саришта уй бекаси, эътиборли аёл ва меҳрибон она деб ҳисоблайди. Уларнинг қизи Ўзбекистон Давлат жаҳон тиллари университети қошидаги академик лицейнинг 3-курсида ўқийди, ўғиллари – Жаҳон иқтисодиёти ва дипломатияси университетининг 2-курс талабаси.\nОҲБИ иқтисодий фанлар кафедраси бошлиғининг тажриба ва билими, ишониб топширилган вазифага масъулият билан ёндашиши муносиб эътироф этилди. 2013 йилда Ўзбекистон Республикаси мустақиллигининг йигирма икки йиллиги муносабати билан Президентимизнинг Фармонига мувофиқ Умида Саъдуллаевна Юлдашева «Шуҳрат» медали билан тақдирланди.


ДЕМОКРАТИК МОДЕРНИЗАЦИЯ ЖАРАЁНИДА - Ўзбекистон овози газетаси\nДЕМОКРАТИК МОДЕРНИЗАЦИЯ ЖАРАЁНИДА\nтарғибот ишларини кучайтириш — долзарб масала\nМамлакатимизда фуқаролар ва миллатлараро тотувлик, ижтимоий барқарорлик, ижтимоий бирдамлик каби умуммиллий манфаатларни таъминлашда фаол иштирок этишни Ўзбекистон Халқ демократик партияси ўз дастурий мақсадлари сифатида белгилаб олган.\nЎзбекистон Халқ демократик партияси Марказий Кенгаши томонидан ўтказилган навбатдаги сиёсий семинарда мазкур вазифаларни самарали ижро этиш, бу борада тарғибот-ташвиқот ишларини кучайтириш масалалари хусусида фикр алмашилди.\nТадбирда иштирок этган партия Тошкент шаҳар кенгаши масъул ходимлари, туман ва шаҳар кенгашлари раислари, сиёсатшунос олимлар, тарғиботчилар мавзу юзасидан фикр-мулоҳазалар билдиришди.\n— Партиямиз дастурий мақсад вазифаларини амалга оширишда тарғибот-ташвиқот муҳим аҳамиятга эга, — деди ЎзХДП Марказий Кенгаши раиси ўринбосари Шарбат Абдуллаева. — Шу боис Ўзбекистон ХДП аҳоли, айниқса, ўз электорати орасида сиёсий ва маърифий тадбирларни мунтазам ташкил этиб келаяпти. Уларда мамлакатимизда бўлаётган янгиланиш ва ўзгаришларнинг мазмун-моҳиятини чуқур тушунтириш, ёшларнинг сиёсий-ҳуқуқий билимларини ошириш масалаларига алоҳида эътибор қаратилаяпти. Бу борада Тарғиботчилар гуруҳлари фаолиятини такомиллаштириш муҳим ўрин тутади. Шу боис тарғиботчилар гуруҳларига тажрибали партия фаоллари, сиёсатчилар, депутатлар, халқ орасида обрў-эътиборга эга кишиларни кўпроқ жалб қилишга аҳамият берилмоқда.\n— Мамлакатимизда ҳуқуқий демократик давлат барпо этиш ва фуқаролик жамиятини ривожлантириш билан боғлиқ вазифалар сиёсий партиялар зиммасига катта масъулият юклайди, — деди сиёсатшунослик фанлари номзоди, доцент Хайрулла Умаров. — Бу жараёнда Ўзбекистон ХДПнинг самарали иштирокини таъминлаш, шу билан бирга, партия Дастурида белгиланган вазифаларни амалга оширишда мафкуравий-тарғибот ишларини кучайтириш ва такомиллаштириш муҳим аҳамият касб этади.\n— Ёшларни ёт ғоялар хуружидан асраш бугун ҳар бир партия фаоли зиммасида турган долзарб вазифалардан бири, деб ўйлайман, — деди ЎзХДП Сергели туман кенгаши раиси ўринбосари Салоҳиддин Аҳмадалиев. — Бугунги глобаллашув жараёни, инсон онги учун кураш кескин тус олган бир пайтда партиямиз ташкилотлари бу масалага чуқур эътибор қаратмоқда. Ёшларни мафкуравий хуружлардан асраш учун, аввало, уларда соғлом эътиқодни шакллантириш, Ватанга садоқат, мустақиллигимизни мустаҳкамлаш, умуминсоний қадриятларни эътироф этиш борасида ўтказилаётган тадбирларнинг аҳамияти катта бўлаяпти.\n— Ўзбекистон ХДП дастурий мақсад ва вазифаларини ҳаётга, бугунги кунимизга боғлаб тарғиб қилиш ўзининг самарасини бераяпти, — деди ЎзХДП фаоли, тарғиботчилар гуруҳи аъзоси Наргиза Халилова. — Ҳар кимни, аввало, ўз ҳаёти билан боғлиқ ёки унга таъсир кўрсатиши мумкин бўлган фикр, воқеа, факт ва рақам қизиқтиради. Шунинг учун ҳам партия аъзолари, электорат вакиллари орасига кирганимизда Президентимиз фармон ва қарорлари, давлат дастурлари, янги қабул қилинаётган қонунлар мазмун-моҳиятини айнан уларнинг ҳаёти билан боғлаб тушунтириб беришга ҳаракат қилаяпмиз.\nСеминарда интерактив усуллардан самарали фойдаланиш, партия аъзоларининг сиёсий-ҳуқуқий билимларини янада ошириш, электорат орасида сиёсий ва маърифий ишларни тизимли олиб бориш, ўқувларни ҳар томонлама такомиллаштириш масалаларида фикр-мулоҳазалар билдирилди.\nСеминар сўнггида Тарғиботчилар гуруҳлари фаолиятини кучайтириш, сиёсий ўқувларни мавзу жиҳатдан такомиллаштириш бўйича таклиф ва тавсиялар билдирилди.


Тошкентда Open Data Challenge-2018 миллий танлови ўтказилади - Terabayt.Uz\nЖорий йилнинг 30-ноябридан 2-декабрига қадар Тошкентдаги Инҳа университетида Open Data Challenge-2018(Хакатон) — очиқ маълумотлардан фойдаланган ҳолда иловалар ишлаб чиқиш бўйича анъанавий танлов бўлиб ўтади.\nТанлов Ўзбекистон Республикаси Ахборот технологиялари ва коммуникацияларини ривожлантириш вазирлиги ташаббуси ва қўллаб-қувватлаши остида «Электрон ҳукумат» тизимини ривожлантириш маркази, Тошкент шаҳридаги Инҳа университети, ЙХҲТнинг Ўзбекистондаги лойиҳалари кординатори, БМТ Тараққиёт дастурининг Ўзбекистондаги вакиллиги, Жаҳон банкининг Тошкентдаги вакиллиги томонидан ташкил қилинмоқда. Бу ҳақда АКТ вазирлиги матбуот хизмати хабар бермоқда.\nЎҚИНГ: Энди Ўзбекистонда ҳам автомобилларни онлайн харид қилиш мумкин\nOpen Data Challenge танловида иштирокчилар очиқ маълумотлардан фойдаланиб, аниқ белгилаб берилган муддат ичида абстракт ғояларни янги веб ёки мобил хизматларнинг тажриба намуналарига ёки алфа-кўринишларига келтиришади.\nУч кун давомида Open Data Challenge-2018 иштирокчилари жамиятнинг барча жабҳалари – молия, транспорт, таълим, ахборот технологиялари, соғлиқни сақлаш, экология ва бошқа йўналишларда фойдали бўлган янги лойиҳаларни тақдим этадилар.\nOpen Data Challenge-2018 танловида иштирок этиш бепул. Фақатгина қатнашчилар рўйхатдан ўтиши талаб этилади. Ташкилотчилар иштирокчиларни интернет билан таъминлаб, ишлаш учун қулай шароит яратиб беришади.\nХакатон натижалари бўйича қуйидаги номинацияларда ғолиб ва совриндорлар аниқланади.\n«Ақлли шаҳар» учун очиқ маълумотларга асосланган энг яхши лойиҳа (мобил ёки веб-илова);\nОчиқ маълумотларга асосланган энг яхши бизнес лойиҳа (мобил ёки веб-илова);\nОчиқ маълумотларни генерациялаш (трансформациялаш) буйича энг яхши лойиҳа (мобил ёки веб-илова).\nШундай қилиб, мобил ва веб-иловалар тадбирнинг моддий маҳсули бўлади. Лойиҳаларни ишлаб чиқишдан ташқари, Хакатон доирасида дастурчилар учун очиқ маълумотлар билан ишлашга оид тренинглар бўлиб ўтади.\nХакатон натижаларига кўра биринчи, иккинчи ва учинчи ўринни олган иштирокчилар қимматбаҳо совринлар билан тақдирланади.\nБу йилги танловда Гран-при ҳам кўзда тутилган – энг яхши деб топилган жамоа Мадрид шаҳридаги(Испания) Халқаро конференцияга йўлланма олади. Гран-при соҳиби Эксперт ҳакамлар томонидан уч йўналишда биринчи ўринни олганлар орасидан танлаб олинади.\nТанловда иштирок этиш учун қуйидаги ҳавола бўйича рўйхатдан ўтиш лозим: https://data.gov.uz/ru/challenge/register.\nШуниндек, Facebook тармоғидаги https://www.facebook.com/OpenDataChallenge/ саҳифасида ҳам керакли маълумотлар тақдим этилган.\nЎҚИНГ: Oʻ ва Gʻ ҳарфлари, тутуқ белгиси: муаммолар ва ечимлар\nТадбир ўтказиладиган саналар:\nРўйхатга олиш – 25-ноябргача.\nOpen Data Challenge-2018 тренинглар ва конференция куни – 30-ноябрь.\nOpen Data Challenge-2018 Хакатон кунлари – 1-2-декабрь.\nТақдимотлар ва ғолибларни аниқлаш – 2-декабрь.\nҒолибларни тақдирлаш маросими – 7-декабрь.\n#ахборот технологиялари #фойдали иловалар #Open Data Challenge


Мирча Луческу ҳақида 8 факт – ТАФСИЛОТ\nФутбол 569 марта кўрилган\nМирча Луческу ҳақида 8 факт\nМирча Луческу “Зенит”нинг янги мураббийи этиб тайинланиши мумкин. У ҳақда билиш керак бўлган қизиқарли маълумотларни ҳикоя қиламиз.\n“Шахтёр” тарихидаги энг кўп унвонга эга бўлган мураббий\nМирча Луческунинг Донецкда нечта рекордни ўз ҳисобига ёзганини санаб адо қилиш қийин. Украина чемпионати тарихида 8 марта зафар қозонган ягона мураббий. Мамлакатнинг ички чемпионатида (572) ва еврокубокда (134) жуда кўп ўйин ўтказган. Украина жамоаси билан еврокубокни қўлга киритган ягона мураббий. “Шахтёр”далигида 8 марта Украинанинг энг яхши мураббийи деб тан олинган, бунда 2008 йилдан 2014 йилгача кетма-кетига 7 марта!\nУнинг ёши 70 да\nАгар Луческу ҳақиқатан ҳам “Зенит” билан шартнома имзоласа, премьер-лигадаги энг ёши улуғ мураббийга айланади. У ҳозирги мураббийлар ичида энг тажрибалиси, бу йил у 71 бирга тўлади. Бундай мутахассисдан узоқ муддатли натижа кутиш унчалик тўғри бўлмас, аммо қисқа муддат ичида улкан муваффақиятларни кутиш мумкин. У бундай натижани қўлга киритиши аниқ. “Шахтёр” билан биринчи мавсумдаёқ Украина чемпионатини заб этган Луческуга бир йил ўтиб яна шу натижани такрорлаш қийинчлик туғдирмаган.\nЛуческу – ҳақиқиқий полиглот\nМирча Луческу “Шахтёр”далигида матбуот конференцияларида румин тилида, таржимон иштирокида интервью берган. Аммо у ўз фикрини рус тилида бемалол баён қила олади. Машғулотларда ва мусобақалар олдидан у кўрсатмаларини икки тилда – рус ва португал тилларида беради. У ишлаган даврда нечта бразилияликнинг истеъдоди айнан “Шахтёр”да юзага чиққанидан хабарингиз бор. Журналистлар олдида ўз она тилида гапиришни маъқул кўришини тушунса бўлади: Мирча саволларга жавоб берар экан, профессионал атамаларни ишлатишни маъқул кўради, бошқа тилда гапириб у матбуот олдида ниманидир адаштириб ёки нотўғри айтиб қўйишни истамайди\nУмуман олганда, Луческу – ҳақиқиқий полиглот: 6-8 тилни билади. Испанча, италянча, французча, инглизча, туркча. Хуллас, “Зенит”га сингиб кетиш унинг учун муаммо бўлмайди.\n“Олди-сотди”ни яхши кўради\nМирча Луческу – таниқли футбол тужжори. Унинг “Шахтёр”и трансфер бозорида жуда фаол бўлган – таниқли бразилияликларни топиб, уларни сотиб олишда пулни аямаган (масалан, Бернардо учун 25 млн. евро), кейин Украина чемпионати шароити ва мунтазам еврокубоклар майдонларида уларни юлдузга айлантириб юборган. Агар “Шахтёр” пуллаган ўйинчилар рўйхатига қарасак, бундай меҳнат бесамар кетмаганини кўрамиз: Элано ва Фернандиньо “Манчестер Сити”га яхши нархга сотилди, “Барселона” эса Дмитрий Чигринский учун оғринмай 25 млн. тўлади. Генрих Мхитарян эса Дортмунднинг “Боруссия”сига, Дуглас Коста –“Бавария”га пулланди. Булар “кончилар”нинг энг катта рекрутлари, ҳали бу клубда етилган Брандао, Чиприан Марика, Рэзван Рац, Алекс Тейшейра, Луис Адрианолар ҳақида гапирмадик.\nРақамлар алдамайди – Лучаску трансфер бозорида жуда фаол. “Шахтёр”даги 12 йиллик фаолияти давомида у футболчи сотиб олиш учун 283,7 млн. евро сарфлаб, сотишдан 286 млн. евро даромад кўрган. Бу барқарор, яхши кўрсаткич. Сиёсий вазият сабаб Мирченинг Донецкдан кетиши “Шахтёр” учун катта йўқотиш бўлди.\n“Кончилар” учун энг катта харажат Бернард (25 млн евро), Тайсон, Чигринский ва Нери Кастильо (15 млн евродан)ларнинг сотиб олиниши бўлган эди.\nХажи билан елкама-елка\nМирча Луческу Руминия футболи тарихидаги энг порлоқ юлдуз – Георге Хажи билан ҳали “Шахтёр” СССР чемпионатида иштирок этиб юрган пайтларда ишлаган эди. “Мен унга 17 ёшида Руминия терма жамоаси сардорлик боғичини берганман”, – деб эслайди Луческу. – Кейин “Динамо”ни шуғуллантирда бошладим, ундан кейин “Стяуа”ни танладим. Ҳамиша у билан муносабатларимиз жуда яхши бўлган. У мендан маслаҳатлар сўраб турарди, қанақа бутси кийиш борасидаям сўраган пайтлар бўлган. У билан кейинроқ “Галатасарой”да учрашдик”\nУмуман, Луческу билан ишлаган футбол юлдузлари рўйхати жуда узун – Таффарел, Диего Симеоне, Андреа Пирло, Марио Жардел, Роналдо, Умит Каран… Аммо ҳамиша бу рўйхатнинг бошида Хажи туради. Ҳар қандай руминиялик учун Карпат Марадоннаси билан ҳамкорлик қилиш катта шараф.\n7 йил олдин инфаркни бошдан кечирди\nЛуческу ўзининг ишига шу даражада мутаассиблик билан ёндашадики, жиддий тўсиқлар олдида ҳам таслим бўлишни истамайди. 2009 йилнинг ёзида, “Шахтёр”нинг УЕФА кубогидаги ғалабасидан кейиноқ “кончилар”ни Швейцарияга йиғин машғулотларига олиб кетади. У ерда Луческунинг соғлиғи ёмонлашади, бироқ бунга эътибор бермай жамоа машғулотларини давом эттиради. Кейинроқ маълум бўлишича, ўша пайтда Луческу инфаркни бошдан ўтказган экан.\nУнга ёдгорлик қўйишмоқчи\n“Шахтёр”даги сермаҳсул меҳнати сабаб бўлса керак, украиналик руминлар унга ёдгорлик ўрнатишмоқчи. Бир йил олдин, Мирча Луческунинг 70 йиллик юбилейи арафасида унинг бронза ҳайкалини қуйишган эди. Тўғри, бу ҳайкал жуда кичик, лекин келажакда “Донбасс-Арена”га олиб борувчи хиёбонга унинг улкан ҳайкалини ўрнатиш режалаштирилган.\nРоссияда илгари ҳам ишлаши мумкин эди\nЭҳтимол, булар шунчаки миш-мишлардир. 2014 йилнинг декабрида руминларнинг Sport.ro порталида Мирча Луческу “ЦСКА” билан музокара ўтказгани ҳақида хабарлар тарқатган эди. Кейинчалик маълум бўлишича, Луческу “ЦСКА” билан эмас, “Спартак” билан “гаплашиб кўрган” экан. Буни ҳақиқатга анча яқин хабар дейиш мумкин.


Трамп яқин соатларда тиббий марказни тарк этишини маълум қилди\nУолтер Рид номидаги тиббий марказда коронавирусдан даволанаётган АҚШ президенти Дональд Трамп ўзини яхши ҳис қилаётганини ва 5 октябрь оқшомида (Тошкент вақти билан 6 октябрь) у ерни тарк этишини твиттерда маълум қилди.\n“Мен Уолтер Рид номидаги тиббий марказдан бугун соат 18:30да чиқаман. Ўзимни ҳақиқатан ҳам яхши ҳис қилмоқдаман. Коронавирусдан қўрқманг. Унга ҳаётларингиз устидан ҳукмронлик қилишга ижозат берманг. Биз, Трамп маъмурияти вақтида, ҳақиқатан ажойиб дорилар ва билимлар олдик. Мен ўзимни 20 йил аввалгидан кўра яхшироқ ҳис қилмоқдаман!”, деб ёзган Трамп.\nБу орада Трампни даволаётган шифокорлар унинг госпиталдан Оқ уйга қайтишига қаршилик билдирмаганлар. Бу ҳақда Оқ уй шифокори Шон Конли маълум қилди.\n“Биз унинг уйга қайтишига ва бу унга хавфли эмаслигига розимиз”, деб айтган Конли брифингда.\nУнинг таъкидлашича, Оқ уйда Трампни “энг кучли шифокорлар” даволашни давом эттиради. Бироқ у АҚШ президенти “ҳали хавфсиз ҳолатда эмаслиги”дан огоҳлантирган.\nКонлининг таъкидлашича, Трампга кетишидан аввал Remdesivir дорисидан яна бир доза берилади, шундан кейин у госпиталдан чиқарилади.\nАҚШ президенти яна бир твитида 4 октябрда госпитал ёнида тўпланган тарафдорларига миннатдорлик билдиргани госпитал ташқарисига чиққани сабабини тушунтирган ва бундан афсусланмаслигини айтган. “ОАВда мен ҳимояланган автомобилга ўтириб, президентга ҳурматини кўрсатиш учун шифохона ёнида кўплаб соат ва ҳаттоки кунлаб кутган тарафдорларимга миннатдорлик билдиргани чиққанимдан норозилик билдирилди, дейишмоқда. Агар буни қилмаганимда, ОАВ мени қўрс деб атаган бўларди!”, деб ёзган Трамп.\nАввалроқ АҚШ президенти госпиталдан иложи борича тезроқ чиқарилишини талаб қилгани, чунки госпиталда қолиши унинг имижига салбий таъсир қилиши, уни “заиф” қилиб кўрсатиши мумкинлигидан хавотирлангани маълум қилинган.